Kisah Lelaki Paling Miskin di Dunia akibat Berhutang RM23.18 Bilion dengan Bank - Jerome Kerviel

Kepada ramai orang di Paris, Jerome Kerviel adalah seorang yang dilihat seakan-akan Robin Hood, seorang pejuang yang memberi amaran kepada mereka tentang kezaliman kewangan yang dilakukan dalam dunia kapitalis yang mereka tinggal sekarang.

Jerome Kerviel telah didenda sebanyak RM 23.17 billion, di mana dia memerlukan masa selama 49,000 tahun untuk membayar kesemua saman itu walaupun dia membayar dengan gajinya yang tinggi iaitu sebanyak RM 472,000 setahun. Kini, Jerome Kerviel diberi gelaran sebagai "orang paling miskin di dunia".

Kerviel yang bekerja di sebuah bank terkemuka telah mendapat kenaikan pangkat yang agak cepat tanpa menghadiri mana-mana sekolah elit di Perancis telah membuatkan sejumlah orang berasa kagum dengannya. Mereka melihat Kerviel sebagai seorang yang berjaya dalam melakukan sesuatu yang istimewa walaupun mempunyai latar belakang yang sederhana. Berikut adalah kisah lanjut mengenai Jerome Kerviel, penyangak Perancis yang terkenal dan skandalnya.

Selepas menamatkan pengajian dari Universiti Lumiere Lyon 2 dengan Sarjana dalam bidang kewangan pada tahun 2000, Jerome Kerviel yang berusia 23 tahun ketika itu mula menyetai Société Générale, sebuah bank pelaburan multinasional Perancis. Hanya dalam tempoh lima tahun sahaja, beliau dinaikkan pangkat menjadi pedagang junior di cawangan bank itu di Paris.

Menurut salah seorang bekas pensyarah Kerviel, bekas pelajarnya itu tidaklah begitu luar biasa dan tidak berbeza daripada orang lain. Pengkhususan graduasi Kerviel adalah dalam bidang organisasi dan kawalan pasaran kewangan. Ketika dia menyertai Société Générale, dia ditempatkan di jabatan pematuhan bank itu.

Dia mula bekerja sehingga 18 jam sehari di pejabat pusat dan akhirnya dia mendapat kenaikan pangkatnya. Ketika di cawangan Paris, dia telah diserapkan ke bahagian Delta One yang merangkumi fungsi seperti program perdagangan, dana perdagangan bursa, pertukaran, masa hadapan indeks dan juga perdagangan kuantitatif.

Malah, Gabenor bank itu menggelar Kerviel sebagai seorang "genius komputer". Pada tahun 2006, Kerviel telah mendapat bonus sebanyak RM 284,000 sebagai tambahan kepada gajinya yang berjumlah RM 350,000 setahun dan dia berharap agar mendapat bonus sebanyak 10 kali ganda iaitu RM 2.84 juta pada tahun berikutnya.

Kerviel telah ditugaskan untuk membuat arbitraj perbezaan harga kecil antara derivatif ekuiti dan harga ekuiti tunai. Tidak lama selepas itu dia telah diberi tanggungjawab untuk membuat pertaruhan pada keputusan pasaran dan diharap agar membawa keuntungan yang besar kepada bank tempat dia bekerja.

Pada penghujung tahun 2006 dan awal 2007, Kerviel mula mencipta perdagangan fiktif yang pada mulanya kecil dan sekali sekala, namun meningkat dalam saiz dan kekerapannya. Berikutan serangan pengganas yang berlaku di London, dia telah bertaruh melawan penanggung insuran Jerman iaitu Allianz dan meraih penghargaan sebanyak RM 2.36 juta serta pujian daripada majikannya.

Pengalaman Kerviel dalam bekerja di pejabat pusat bank itu memberikannya pengetahuan yang cukup untuk menutup jejaknya dan mengatasi kawalan keselamatan bank. Dia kemudiannya mengambil sejumlah wang yang besar untuk bertaruh terhadap pasaran dan mengisi beratus-ratus ribu lindungan nilai kecil dan fiktif untuk mengimbangi kedudukannya secara tidak sah.

Menurut pengurusi bank tersebut, kaedah yang dilakukan Kerviel adalah "virus yang bermutasi", di mana ia membiarkan perdagangan untuk wujud hanya beberapa jam sebelum ditutup secara automatik dan bergerak ke posisi baru.

Perkara ini akan mengakibatkan kemasukan aliran wang tunai yang besar dan Kerviel berjaya membawa masuk RM 18.9 juta pada tahun 2006 dan RM 52 juta pada tahun 2006 sebagai keuntungan kepada bank itu. Namun, krisis kewangan yang berlaku pada tahun 2007 telah mula menjejaskan pasaran.

Walaupun kebanyakan bank melakukan perdagangan sambil berhati-hati bahawa keadaan boleh menjadi lebih buruk akibat krisis kewangan, Kerviel pula memutuskan untuk bertaruh untuk kebangkitan semula. Pada tahun 2007, dia telah melakukan pertaruhan sebanyak RM 132 billion dan dalam hanya beberapa bulan sahaja dia berjaya membawa keuntungan sebanyak RM 6.62 billion kepada bank.

Menjelang Januari 2008, pasaran dilihat semakin buruk berbanding sebelum itu dan kebanyakan peniaga membuat jualan besar dengan indeks ekuiti jatuh dan bank-bank lain membuat taruhan dengan berhati-hati. Bagi Kerviel pula, dia yakin bahawa stok akan melantun semula dan membina pertaruhannya sebanyak RM 236.5 billion.

Namun, perkara yang diramalnya itu tidak menjadi kenyataan. Ketika ketuanya menyedari apa yang sedang berlaku, Société Générale sudahpun kerugian sebanyak RM 23.18 billion dalam masa hanya tiga hari. Ketua Pegawai Eksekutif bank itu terpaksa meletakkan jawatan dengan segera kerana kecemasan isu hak bank.

Kerviel pula telah dijatuhkan hukuman penjara selama tiga tahun bermula September 2014 di Penjara Fleury-Merogis, selatan Paris. Selepas hanya 110 hari dipenjara, dia dibebaskan dengan syarat setelah diluluskan mahkamah rayuan.

Semasa prosiding mahkamah sedang berlangsung, Société Générale kekal dengan dakwaan mereka bahawa Kerviel adalah seorang "genius jahat" dan bertindak dengan sendiri walaupun mereka memberinya amaran agar tidak membuat sebarang pertaruhan. Menurut Kerviel pula, pihak bank seolah-olah menutup mata ketika dia membawa masuk keuntungan kepada bank dan menjadikannya sebagai kambing hitam ketika keadaan menjadi buruk.

Pada tahun 2010, Kerviel telah disabitkan bersalah atas pecah amanah dan pemalsuan dan dihukum penjara selama lima tahun. Sebelum memulakan hukumannya, Kerviel telah menjadi bahan berita apabila dia berjalan kaki selama dua bulan dari Perancis hingga Rom dan kembali untuk berjumpa Pope Francis dalam cubaannya untuk menentang bank dan memberi amaran terhadap kezaliman pasaran kewangan.

Dia kemudiannya dibebaskan selepas beberapa bulan tetapi perlu menjalani khidmat masyarakat dan memakai tag elektronik. Dia juga didenda sebanyak RM 23.18 bilion tetapi kemudian dikurangkan kepada jumlah yang lebih munasabah. Jurucakap Société Générale pula mengkritik pihak media mengenai perhatian yang diberikan terhadap Kerviel dan menegaskan bahawa Kerviel sudah disiasat dengan teliti. Jurucakap itu juga mengatakan bahawa Kerviel sudah dihakimi sebanyak tiga kali dan didapati bersalah setiap kali.


10 Gambar Terbaik Pertandingan National Geographic Photo Contest Tahun 2018

National Geographic adalah sebuah syarikat penyiaran televisyen dan digital daripada Amerika Syarikat yang banyak melakukan dokumentari mengenai haiwan dan manusia. Program-program dokumentari yang dipaparkan di kaca televisyen sememangnya sangat menarik dan disajikan dengan pelbagai informasi segar dan kualiti gambar dan video yang menakjubkan.

Bagi syarikat seperti National Geographic, barisan jurugambar dan perakam video profesional merupakan antara aset utama. Mereka inilah yang akan mengambil gambar dan merakam video menakjubkan yang mungkin tidak pernah dilihat sebelum ini.

Bagi menghargai hasil-hasil jurugambar profesional, setiap tahun pihak National Geographic akan menganjurkan pertandingan National Geographic Photo Contest untuk mencari gambar terbaik dalam 3 kategori utama iaitu Wildlife (Haiwan), People (Manusia) dan Places (Tempat).

Tahun lepas, kami ada berkongsi Koleksi Gambar Terbaik Pemenang National Geographic Contest 2017. Untuk tahun 2018 ini, pihak National Geographic sudahpun mengumumkan koleksi gambar terbaik yang memenangi pertandingan ini bagi edisi tahun 2018.

Gambar ini memaparkan ribuan kereta Volkswagen dan Audi yang tersadai di kawasan padang pasir Mojave, California. Kereta-kereta ini merupakan model keluaran tahun 2009 hingga 2015 yang dicipta untuk menipu ujian pencemaran asap yang diwajibkan oleh pihak U.S. Environmental Protection Agency.

Berikutan pendedahan skandal ini, pihak pengeluar syarikat telah memanggil semula kereta-kereta yang dihasilkan ini. Gambar ini memberi peringatan kepada semua manusia agar lebih peka dalam memelihara keindahan Bumi ini.

Sebuah kereta Ford Thunderbird yang diseliputi debu merah akibat daripada ribut pasir yang melanda Ralls, Texas. Texas Panhandle yang sentiasa kering sememangnya mudah belakunya ribut pasir di mana kelajuan anginnya mampu mencecah 145km/jam dan menerbangkan debu-debu ke kawasan Selatan.

Gambar ini diambil ketika kerja ramalan kaji cuaca dilakukan untuk merakamkan sendiri ribut taufan ini. Gambar ini diambil pada hari terakhir penggambaran.

Gambar ini diambil ketika melakukan dokumentasi untuk majalah Der Spiegel ketika melalui Syria. Dokumentari ini dilakukan untuk melihat keadaan bandar-bandar besar pada ketika itu. Gambar ini diambil di bandar Homs, Syria.

Untuk mengambil gambar ini, Christian Werner terlebih dahulu telah meminta kebenaran daripada askar Syria yang bertugas disitu untuk memanjat timbunan bangunan-bangunan yang sudah roboh itu.

Tasik Biru di Bieo-cho, Hokkaido, Jepun semakin popular dalam kalangan pelancong yang datang dari seluruh dunia. Tasik ini dikelilingi gunung-ganang dan pokok-pokok yang sangat cantik.

Menariknya, ketika musim sejuk, tasik ini dengan sengaja dibekukan untuk mengelakkan pencemaran daripada gunung berapi berdekatan iaitu Gunung Tokachi. Air di tasik ini dikatan mengandungi kepekatan mineral yang tinggi, antaranya aluminium. Pemandangan di tasik ini sangat menakjubkan.

Gambar ini diambil pada awal pagi ketika sekumpulan kerbau sedang melintas Sungai Mara, Tanzania. Keadaan ketika itu yang diliputi debu-debu dan bayangan yang terhasil daripada pancaran matahari menghasilkan gambar yang kelihatan sangat mistik ini.

Gambar ini jika dilihat seolah-oleh sebuah lukisan lama. Realitinya, ia adalah gambar yang diambil dengan menggunakan kamera.

Gambar ini diambil beberapa kilometer daripada Qaanaaq, Greenland ketika mana jurugambar ini sedang mencari sekumpulan lembu (spesis musk oxen) yang hidup disini. Gambar ini dirakam ketika haiwan ini sedang berlari menuruni tebing yang tebal dengan salji.

Musk oxen merupakan spesis haiwan yang gagah dan mampu hidup di suhu yang sejuk membeku ini. Gambar ini secara jelas memaparkan keunikan dan kekuatan haiwan ini.

Gambar ini dirakamkan pada lewat malam ketika 2 ekor badak sumbu berwarna putih tiba-tiba muncul untuk minum air di kawasan Rizab Zimanga Game. Kedua haiwan ini membelakangi antara satu sama lain untuk melihat keadaan sekeliling sebelum menundukkan kepala untuk minum.

Kedua haiwan ini telah dibuang tanduknya untuk mengelakkan mereka menjadi mangsa pemburu haram. Kegiatan pemburuan badak sumbu secara haram ternyata mempunyai kesan emosi terhadap kedua haiwan ini.

Gambar ini memaparkan David Muyochokera pada hari terakhir beliau bekerja sebagai jurugambar di Weekend Studio Nairobi, Kenya. David telah bekerja di sini selama 37 tahun tetapi studio ini terpaksa ditutup buat selama-lamanya.

Menurut David, kewujudan kamera pada telefon pintar menyebabkan khidmatnya kurang diperlukan. Beliau bercadang untuk bersara dan kembali ke kampung asalnya.

Gambar ini diambil ketika Todd Kennedy (jurugambar) ini sedang bercuti dan dalam perjalanan dari Sydney ke Uluru. Gambar diambil ketika mereka menginap di motel yang terletak di sebuah bandar kecil, Nyngan.

Motel ini terletak di kawasan penanaman gandum dan pada ketika ini, suhu sangat panas dianggarkan sekitar 38 darjah selsius dan sangat berdebu. Gambar ini memaparkan anak perempuannya sedang mandi dan bermain di dalam kolam kecil berbentuk itik.

Seorang penganut Hindu sedang mencium bayinya ketika festival Charak Puja di Barat Bengal, India. Secara tradisinya, para penganut Hindu akan mencucuk diri mereka dan menggantungkannya pada tali.

Amalan pelik dan menyakitkan ini dikatakan sebagai pengorbanan seorang bapa untuk melindungi anak mereka apabila dewasa kelak.


10 Snek Dan Makanan Yang Diharamkan Di Seluruh Dunia Atas Sebab Tertentu

Terdapat beberapa jenis makanan yang harus dielakkan kerana sebab-sebab kesihatan. Namun, bagaimana dengan hidangan yang dilarang oleh undang-undang kerajaan daripada memakannya?

Beberapa makanan kegemaran anda boleh diharamkan di peringkat antarabangsa untuk pelbagai sebab termasuklah kesan kepada alam sekitar, pemakanan, dan adat.

Dengan jenayah yang bermula daripada pelanggaran cap dagang kepada proses pengeluaran tidak berperikemanusiaan yang berkaitan dengan mereka, makanan dan snek ini menyalahi undang-undang di seluruh dunia.

iluminasi.com kongsikan 10 snek dan makanan yang diharamkan di seluruh dunia atas sebab tertentu.

Ikan siakap adalah antara pilihan yang popular di restoran berkelas atas, restoran ikan bakar dan juga makanan Thai di seluruh dunia. Antara masakan yang paling menjadi kegemaran rakyat Malaysia adalah siakap masak stim dan tiga rasa.

Namun, ia berbeza di Great Britain. Setahun yang lalu, negara ini mencadangkan larangan pengangkapan ikan siakap komersial di laut Atlantik disebabkan oleh kerana pengurangan dramatik dalam populasi spesies ini.

Cadangan yang sama mencadangkan untuk menyekat penjualan ikan kod Celtic dan Ireland untuk alasan yang sama.

Walaupun pengharaman itu masih belum berkuatkuasa pada ketika ini ini, berkemungkinan besar bahawa makanan laut kegemaran ramai ini tidak akan dapat dirasai lagi oleh penduduk di Great Britain pada masa akan datang.

Gula-gula yang disaluti coklat sememangya bukan satu pilihan makanan yang sihat, tetapi ini bukan sebab mengapa Sweden mengharamkannya.

Sebaliknya, negara ini mengharamkan jualan M&Ms kerana mahkamah memutuskan bahawa penjenamaan gula-gula itu terlalu serupa dengan coklat lain yang meliputi snek kacang bercoklat iaitu M oleh Mondelez.

Syarikat Mondelez telah menjual makanan dan snek mereka di Sweden sejak 1957 dan membantah nama dan logo serupa M&M.

Ramai di antara kita mungkin menyukai burger mereka dipenuhi dengan sos cili dan sos tomato, namun jika ia dilakukan oleh pelajar sekolah di Perancis, mereka akan mengalami masalah besar.

Pada tahun 2011, negara ini memperkenalkan garis panduan pemakanan baru di sekolah yang termasuk sekatan ke atas sos berasaskan tomato yang manis.

Dalam usaha untuk memelihara tradisi masakan Perancis, pelajar hanya dibenarkan untuk mengambil sos tomato dengan kentang goreng sekali sahaja dalam tempoh seminggu.

Walaupun larangan ini bukanlah disebabkan oleh kebimbangan terhadap kesihatan pelajar, namun ia sedikit sebanyak memberikan kebaikan kepada kanak-kanak.

Singapura sememangnya terkenal dengan kebersihan dan apabila ia berkaitan dengan gula-gula getah, mereka sangat serius.

Negara ini mengharamkan gula-gula getah pada tahun 1992 dalam usaha untuk mengekalkan jalan-jalan dalam keadaan bersih dan bebas dari kotoran.

Kedai-kedai yang memilih snek larangan ini berisiko berhadapan hukuman penjara sehingga 2 tahun atau denda mencecah RM4,000.

Foie gras hidangan yang istimewa bagi Perancis, namun ia tidak mendapat tempat di negara seperti Itali, India, Denmark, Finland, Norway, Poland, Jerman dan juga di California, Amerika Syarikat.

Di California, negeri ini mengembalikan semula larangan terhadap hati itik dan angsa yang berlemak ini. Mereka memetik bahawa perlakuan tidak berperikemanusiaan terhadap haiwan ternakan itu adalah sebab kepada pengharamannya.

Untuk menjadikan hati haiwan-haiwan ini berlemak yang memberikan rasa enak, itik dan angsa diberi makan melalui tiub secara paksa, untuk membesarkan organ itu sehingga sepuluh kali saiz normalnya.

Pertubuhan hak asasi haiwan seperti PETA merikan larangan itu sementara ramai chef California dan penternak tidak sabar-sabar untuk melihat larangan itu ditarik balik. melihatnya terbalik.

Salmon adalah antara makanan yang paling berkhasiat kerana menjadi sumber protein dan lemak baik. Namun, ikan kegemaran ramai ini masih mempunyai sisi gelap, sekurang-kurangnya apabila ia merupakan jenis yang diternak oleh ladang penternakan.

Juga dikenali sebagai salmon Atlantik, ikan ini menimbulkan beberapa kebimbangan terhhadap alam sekitar, menurut Dana Pertahanan Alam Sekitar.

Negara-negara termasuk New Zealand, Australia dan Rusia telah mengharamkan penjualan dan pengambilan salmon yang diternak di ladang dalam usaha untuk mengurangkan pencemaran.

Jika anda ke pasaraya, elakkan daripada membeli ikan ini yang mempunyai warna kelabu dan lebih memilih ikan yang berlabel "sockeye" atau "Alaska", bagi memastikan anda memakan ikan salmon liar.

Produk import dari British ini dilarang dari memasuki Amerika Syarikat dan bukan disebabkan oleh kecenderungan untuk ketagihan.

Sebaliknya, snek coklat ini diharamkan di Amerika Syarikat kerana ia mengandungi objek yang tidak boleh dimakan di bahagian tengah pek, yang melanggar peraturan Pentadbiran Makanan dan Dadah Amerika Syarikat.

Snek ini dianggap sebagai pembawa bahaya tersedak kerana kanak-kanak kecil mungkin tersilap ketika cuba memakan mainan yang ada di tengah-tengah coklat ini.

Kebanyakan betik Hawaii kini diubahsuai secara genetik untuk tahan terhadap virus ringspot.

Penyelidikan kini menunjukkan bahawa haiwan yang diberi makan makanan yang diubahsuai secara genetik, seperti jagung dan soya, mengalami pelbagai penyakit, termasuk kerosakan usus, kerosakan pelbagai organ, tumor besar, kecacatan kelahiran, kematian pramatang dan kemandulan lengkap oleh generasi ketiga daripada keturunan.

Lebih daripada 3,000 bahan tambahan makanan termasuklah pengawet, perasa, warna dan bahan-bahan lain ditambah ke dalam makanan di Amerika Syarikat, termasuk makanan bayi dan makanan yang disasarkan kepada kanak-kanak.

Sementara itu, kebanyakan daripada ini dilarang di negara lain berdasarkan penyelidikan yang menunjukkan kesan toksik dan kesan kesihatan yang berbahaya, terutama berkaitan dengan kesan buruk terhadap tingkah laku kanak-kanak.

"Mac & Cheese dalam kotak, keropok cheddar berperisa, Jell-O dan banyak bijirin kanak-kanak mengandungi 40 merah, kuning 5, kuning 6 dan / atau biru 2, pewarna yang paling banyak digunakan di Amerika Syarikat. Bahan tambahan boleh menyebabkan masalah tingkah laku serta kanser, kecacatan kelahiran dan masalah kesihatan lain terhadap haiwan makmal. Merah 40 dan kuning 6 juga disyaki menyebabkan reaksi hipersensitiviti seperti alergi pada kanak-kanak. Pusat Sains untuk Kepentingan Awam melaporkan bahawa sesetengah pewarna juga "tercemar dengan karsinogen"."

Di negara-negara di mana pewarna makanan ini dilarang, syarikat makanan seperti Kraft menggunakan pewarna semulajadi, seperti ekstrak paprika, bit, dan annatto.

Makanan seperti ini diharamkan di negara seperti Norway dan Austria. Pada tahun 2009, kerajaan British menasihati syarikat-syarikat untuk berhenti menggunakan pewarna makanan menjelang akhir tahun itu.

Kesatuan Eropah juga memerlukan notis amaran mengenai kebanyakan makanan yang mengandungi pewarna yang ingin dihasilkan.

Dalam undang-undang tentang susu, Kanada, Israel, dan Kesatuan Eropah telah melarang susu yang dicampur dengan rBGH.

Hormon yang dihasilkan secara genetik ini direka untuk meningkatkan pengeluaran susu dalam lembu yang mengalami tekanan mental dan fizikal disebabkan oleh keadaan di kem ternakan.

rBGH telah terbukti menyebabkan ketahanan antibiotik dan insiden penyakit yang lebih tinggi kepada lembu yang telah mendorong pengharamannya di banyak negara.


12 Benda Paling Mahal yang Dimiliki Oleh Putera Diraja Dubai

Sheikh Hamdan Bin Mohammed Bin Rashid Al Maktoum merupakan putera raja terkaya di Dubai. Dia adalah anak kedua kepada Sheikh Mohammed bin Rashid Al Maktoum, naib Presiden dan Perdana Menteri Emiriyah Arab Bersatu. Sheikh Hamdan juga lebih dikenali dengan nama glamornya, Fazza.

Dia adalah seorang yang sukakan cabaran, meminati haiwan dan seorang lelaki kacak dengan duit yang sangat banyak di dalam akaun banknya. Fazza adalah seorang jutawan dengan nilai bersihnya tidak diketahui dengan tepat tetapi dianggarkan bernilai kira-kira 11 angka.

Walaupun dia memiliki banyak barangan yang mahal dan sering memuat naik gambar-gambarnya di dalam Instagram, namun dia adalah seorang yang merendah diri. Barangan peribadinya itu juga dilihat melalui gambar kerana Fazza juga seorang yang meminati bidang fotografi. Berikut adalah beberapa barangan paling mahal yang dimiliki putera raja Dubai itu.

Jika anda seorang yang meminati dunia haiwan, sudah tentu anda tahu mengenai tentang unta-unta milik Fazza. Dia yang begitu sukakan unta memiliki seekor unta berharga RM 11.3 juta. Ia bukanlah seekor unta biasa. Unta ini telah memenangi pertandingan unta tercantik berbanding lebih daripada 17,000 unta lain. Unta yang dibeli oleh Fazza ini telah memenangi hadiah wang tunai bernilai RM 2.51 juta dalam pertandingan itu.

Sheikh Mohammed iaitu bapa kepada Fazza telah membeli sebuah estet di Scotland tetapi kini ia telah menjadi milik Fazza. Estet raksasa ini mempunyai keluasan tanah sebanyak 63,000 ekar. Dia bercadang untuk membina sebuah rumah singgahan dengan 14 buah bilik di tepi tasik di situ.

Projek pembinaan rumah persinggahan itu akan dijalankan tidak lama lagi. Tempat itu akan menjadi tempat penginapan putera raja itu dan keluarganya setiap kali mereka melawat Scotland. Ini kerana keluarga diraja itu akan melancong ke Scotland setiap tahun untuk memburu.

Sebuah syarikat kereta yang berpangkalan di California iaitu WaterCar telah beberapa tahun menghasilkan kereta amfibia yang boleh dipandu dalam air mahupun darat. Namun, baru-baru ini mereka mendapat durian runtuh apabila Fazza mula meminati kereta yang mereka hasilkan iaitu The Python.

Kereta itu mempunyai kelajuan 129 km di atas darat dan 72 km di atas air. Putera Dubai itu sangat menyukai kereta The Python itu sehingga dia membeli 6 unit daripada syarikat WaterCar itu. Harga bagi sebuah The Python ialah RM 628,000, jadi jumlah keseluruhan yang dibayar Fazza untuk 6 unit ialah RM 3.76 juta.

Syarikat pelaburan Zabeel adalah sebuah syarikat persendirian. Walaupun ia tidak disenaraikan secara langsung di bawah nama Fazza, namun memandangkan jumlah besar wang yang dilaburkan Fazza ke dalamnya menjadikan dia sebagai ahli lembaga syarikat itu sekarang.

Dalam kebanyakan hartanah yang dimilikinya, Zabeel Saray merupakan hartanah yang paling cantik. Hotel itu sememangnya luar biasa dan walaupun kos sebenar pembinaannya tidak didedahkan, ia dikatakan telah menelan belanja sebanyak RM 50.2 billion, menjadikannya hotel paling mahal di kawasan itu.

Pada tahun 2013, satu urus niaga hartanah paling mahal telah berlaku di Kanada melibatkan pembelian tiga kondominium penthouse Hotel Fairmont Pacific Rim di Vancouver bernilai RM 230 juta. Walaupun tidak didedahkan secara rasmi siapakah pemilik ketiga-tiga kondominium itu, namun orang ramai sudah mengagak bahawa ia adalah milik Fazza kerana dia dan keluarganya telah beberapa kali dilihat tinggal di situ.

Pada tahun 2014, Fazza dan bapanya telah membeli seekor kuda paling mahal di dunia dengan harga kira-kira RM 12.55 juta kerena kuda itu adalah baka kuda-kuda yang menjadi juara perlumbaan. Kemudian, Fazza juga membeli dua ekor kuda lagi yang bernilai RM 7.53 juta seekor.

Jadi, pada tahun 2014 sahaja, dia telah membelanjakan sejumlah wang bernilai RM 27.6 juta hanya untuk membeli 3 ekor kuda sahaja. Fazza bukan sahaja menggunakan kuda-kuda ini untuk ditunggang malah dia juga bersaing dalam acara sukan yang melibatkan kuda.

Semasa Pameran Udara dan Pesawat yang diadakan di Dubai, Fazza dan keluarganya sedang mencari-cari pesawat yang mereka suka untuk dibeli. Mereka akhirnya membeli sebanyak 40 unit pesawat Boeing 787-10 Dreamliner.

Bukan semua pesawat yang dibeli itu untuk tujuan kegunaan peribadi tetapi untuk meningkatkan lagi sektor perniagaan pesawat di Dubai. Harga untuk sebuah pesawat Boeing 787-10 Dreamliner itu bermula dari RM 1.28 billion, menjadikan nilai keseluruhan perjanjian itu sehingga RM 66.77 billion kesemuanya.

Sebelum ini, syarikat kereta kebal Howe & Howe Technologies telah menjual telah menjual kereta kebal mereka iaitu Ripsaw kepada pihak Tentera Amerika Syarikat dan juga secara swasta. Fazza sememangnya meminati kereta kebal Ripsaw yang berharga lebih kurang RM 2.09 juta seunit.

Putera diraja Dubai itu dikatakan telah membeli seangkatan armada kereta kebal model Ripsaw ini. Tidak dapat dipastikan dengan tepat berapa unit yang dibelinya dan berapakah kos keseluruhan yang dibelanjakan untuk membina sebuah armada kereta kebal ini.

Lamborghini Veneno Roadster adalah sebuah kereta yang sememangnya "rare". Pada tahun 2014, hanya 9 buah sahaja kereta ini yang dihasilkan. Kerana begitu meminatinya, Fazza memiliki 6 daripadanya dan mempamerkan koleksinya itu di pameran kereta yang terkemuka.

Lamborghini Veneno ini berharga RM RM 18.8 juta seunit, ini bermakna Fazza telah membelanjakan RM 113 juta untuk 6 unit kereta mewah ini. Kereta ini mempunyai kelajuan tertinggi sebanyak 355 km sejam dan mempunyai enjin V12 6.5 liter serta 750 kuasa kuda.

McLaren P1 adalah sebuah supercar hibrid yang boleh memecut dari 0 hingga 96 km dalam masa 3 saat sahaja dan mempunyai kelajuan maksimum 349 km sejam. Harga McLaren P1 yang asas bermula dari serendah RM 5.02 juta seunit.

Menurut satu laporan, kereta McLaren P1 yang pertama dihasilkan telah dijual kepada pembeli yang tidak didedahkan di Dubai. Kereta itu berwarna kuning dengan rim hitam dan diketahui bahawa Fazza memiliki kereta itu dengan warna dan ciri yang sama.

Kereta supercar Ferrari LaFerrari adalah sebuah kereta hibrid edisi terhad milik Fazza. Dua daripada kereta yang unik dan rare ini telah dijual di sebuah lelongan pada harga RM 29.29 juta dan RM 41.85 seunit.

Ferrari hibrid edisi terhad yang dimiliki oleh putera diraja Dubai ini adalah model F12 Berlinetta dengan enjin V12 6.3 liter dan mempunyai 731 kuasa kuda. Kereta ini boleh memecut dari 0 hingga 96 km dalam masa hanya 2.8 saat sahaja.

Putera diraja Dubai ini diketahui memiliki kereta yang dikenali sebagai supercar paling laju pernah dihasilkan di dunia iaitu Bugatti Veyron. Kereta model Grand Sport Vitesse ini mempunyai 1,001 kuasa kuda ini boleh memecut sehingga 408.8 km sejam dan berharga sekitar RM 7.11 juta seunit.


7 Asal-Usul Istilah Komputer Popular Dan Kisah Di Sebaliknya

Ramai di antara kita yang hanya menggunakan komputer dan internet tanpa mengambil tahu makna dan asal-usul istilah yang digunakan di dalamnya.

Salah satu sebabnya adalah ia tidak begitu penting, namun tak salah jika kita mengetahui serba sedikit tentangnya. Antara perkataan-perkataan yang paling biasa dijumpai di dalam dunia komputer termasuklah Spam, Virus, Ping dan banyak lagi.

Ini mungkin perkataan yang paling terkenal kerana kisahnya yang menarik.

Ketika Grace Hopper, perintis pengaturcaraan komputer, sedang bekerja menghasilkan komputer Harvard Mark II, dia telah mengesan penyebab kerosakan di dalam komputer adalah kupu-kupu sebenar yang terperangkap dalam relay.

Kupu-kupu yang ditemuinya itu masih boleh dilihat di Muzium Smithsonian. Namun, ini bukanlah kali pertama perkataan "bug" digunakan untuk menggambarkan sistem yang tidak berfungsi.

Sebagai contoh, Thomas Edison menggunakan perkataan ini di dalam buku teksnya. Tetapi disebabkan Grace  Hopper membawa perkataan itu ke dalam dunia komputer seperti yang kita ketahui hari ini, kredit diberikan kepadanya.

"Bit" adalah blok binaan asas dalam pengkomputeran. Apabila membangunkan bahasa komputer terawal, binari muncul sebagai bahasa yang paling mudah dan paling berkesan untuk mengendalikan komputer.

Bit adalah gabungan dan singkatan bagi "binary digit". Penjelasan ini juga telah diberikan kepada perkataan "byte," yang merujuk kepada pelbagai unit maklumat, yng biasanya sebanyak lapan byte.

Sama ada anda tahu atau tidak, wiki di internet adalah sekumpulan laman web yang saling berkaitan yang dibina daripada interaksi pengguna.

Wikipedia, Ensiklopedia Dramatica dan Metapedia adalah semua contoh model "wiki" dan asal-usul nama ini sendiri agak mudah.

Dalam bahasa Hawaii, "wiki wiki" bermaksud "pantas." Pencipta Ward Cunningham memutuskan bahawa "wiki" dalam talian akan menjadi cara yang cepat dan mudah untuk mengakses dan memanipulasi pelbagai laman dan maklumat.

Terkenal kerana menjadi sebahagian daripada kaedah serangan kegemaran kumpulan penggodam seperti Anonymous, ping adalah kaedah umum serangan DDoS.

Walau bagaimanapun, ia mula-mula digunakan hanya untuk menguji kebolehcapaian host atau IP, dengan menghantar mesej dan mengukur masa perjalanannya.

Ini serupa dengan fungsi sonar dengan nama, "ping," meniru bunyi sistem sonar yang sedang berfungsi. Dan inilah yang menjadi inspirasi kepada Mike Muuss ketika penemuan ping.

Firewall adalah peranti yang melindungi rangkaian daripada akses atau manipulasi tanpa kebenaran. Dalam kehidupan realiti, firewall adalah struktur yang dibina untuk mencegah penyebaran api.

Dalam dunia komputer, ia tidak begitu berbeza. Ia tidak mencegah penyebaran api tetapi melindungi komputer terhadap virus, penggodam dan cacing (worm).

Worm adalah sama dengan virus, tetapi ia tidak perlu melampirkan diri kepada maklumat sedia ada yang memudahkannya untuk tersebar ke seluruh rangkaian komputer, sama seperti penyebaran api.

Virus komputer sangat mirip dengan virus biologi. Kedua-duanya memasukkan kod sendiri ke dalam sistem yang berfungsi normal untuk mengganggu sistem dan membiak sendiri.

Secara akademik, perkataan virus digunakan sebagai istilah komputer pada tahun 1984 oleh Fred Cohen, dalam kertas penulisannya "Eksperimen dengan Virus Komputer."

Walau bagaimanapun, sebelum penerbitan kertas ini, perkataan itu telah digunakan oleh penulis sains fiksyen, David Gerrold pada tahun 1970-an di mana program komputer yang dipanggil "Virus" memasuki komputer dan akhirnya dikalahkan oleh program yang disebut sebagai "Antibody".

Komputer spam sebenarnya mendapat namanya dari sketsa Monty Python dari United Kingdom yang dirakam di sebuah kafe.

Dalam fesyen Monty Python yang biasa, watak-watak sketsa ini tiba-tiba menyanyikan sebuah lagu yang hampir keseluruh dan daripada liriknya adalah perkataan "spam".

Walaupun sketsa itu adalah ulasan tentang kemasukan produk daging dalam tin yang dikenali sebagai "Spam" yang boleh didapati secara komersial dari Amerika Syarikat semasa tempoh pemulihan pertanian yang terdesak, perkataan itu telah masuk ke dalam dunia komputer.

Ia digunakan sebagai kemasukan mel atau iklan yang tidak diingini secara melampau dan berlebihan.

Pada tahun 1980-an, syarikat pengiklanan dalam talian cuba pencipta akronim bagi spam sebagai “Sales Promotion And Marketing” ("Promosi Jualan Dan Pemasaran), namun ia tidak berhasil untuk membuatkan pengguna berasa okay dengannya.


Malaikat Berdasarkan Pemahaman Penganut Kristian

Penggunaan istilah itu sangat berkait rapat dengan kepercayaan orang-orang Kristian sehinggakan dalam banyak perkara, mereka kerap menggunakan istilah tersebut bagi merujuk individu yang baik dalam kehidupan mereka.

Dari segi bahasa Inggeris, 'angels' bolehlah dikatakan merujuk kepada pelbagai makna, namun apa pula pandangannya tentang 'angels' daripada perspektif agama Kristian sendiri? Sejauh mana berbezanya 'angels' dalam konteks Kristian dan 'malaikat' dalam konteks Islam?

Agak jauh perbezaannya dalam beberapa sudut walaupun tak dapat dinafikan terdapat beberapa persamaan besar. Apa yang membezakan fahaman tentang 'angels' menurut masyarakat Kristian?

Orang Kristian percaya 'angels' mempunyai beberapa kategori yang berbeza, dengan kebanyakan fahaman lama mengkelaskan semua 'angels' ke dalam sembilan kategori pangkat, setiap satunya digelarkan sebagai satu koir atau 'angelic choirs.' Kami akan rungkai berkenaan tajuk ini kemudian.

Mereka percaya semua 'angels' adalah makhluk yang dicipta, bukan untuk disembah manusia serta duduk dalam alam yang berbeza dengan manusia. Orang Kristian juga percaya semua 'angels' adalah makhluk yang suci, tidak melakukan kesalahan serta mempunyai keadaan yang senantiasa bersih daripada dosa.

Bagaimanapun, orang Kristian turut percaya 'angels' boleh mempunyai personaliti, kepandaian sendiri, emosi dan kemahuan. Ini membawa kepada perbezaan besar cara orang Kristian dan orang Islam melihat makhluk ghaib ini. Oleh kerana 'angels' dipercayai mempunyai kepandaian sendiri dan kemahuan, mana-mana 'angels' boleh berubah, kekal menjadi makhluk yang baik atau bertukar menjadi makhluk yang jahat.

Istilah 'fallen angels' digunakan bagi menggambarkan 'angels' yang pernah melakukan kesilapan seperti berbohong atau membuat perkara mungkar.

Apabila bercakap tentang asal-usul 'angels', orang Kristian percaya manusia pada asalnya dilahirkan darjatnya lebih rendah berbanding 'angels', kerana semua 'angels' mempunyai kepintaran, kekuatan, kuasa dan pergerakan yang melampaui had manusia. Bagaimanapun, oleh kerana hubungan manusia dengan Jesus Christ, ini meletakkan manusia berada pada kedudukan lebih tinggi.

Kisah peperangan di antara 'fallen angels' yang bertugas untuk menyesatkan manusia dengan Tuhan diterangkan dalam banyak ayat-ayat tulisan kitab Bible. Dalam agama Kristian, mereka percaya semasa jatuhnya Satan ke dalam kejahatan, Satan turut sama berjaya menghasut hampir satu per tiga 'angels' untuk turut bersamanya.

'Angels' yang berpaling tadah ini dipercayai sedar akan perbuatan mereka, memilih untuk berubah sesat dan membuat keputusan itu atas kemahuan sendiri. Diketuai oleh Satan/Iblis/Lucifer, mereka mengisytiharkan perang ke atas Tuhan dan ciptaannya iaitu manusia.

Perang itu pula dikatakan pernah berlaku di syurga, apabila angels Michael serta barisan angels beliau, berperang dengan naga yang menjadi tentera kepada 'fallen angels' yang berpaling tadah diketuai Satan. Satan merupakan antara 'angels' paling berkuasa dan paling bijaksana sebelum kejatuhannya. Bagaimanapun, Satan dan tenteranya gagal menewaskan Michael lalu dibuang ke dari syurga.

Kisah yang ditulis dalam Revelation 12 ayat 7 hingga 10 menceritakan serba sedikit tentang peperangan ini, menggambarkan Satan atau Iblis sebagai makhluk berekor berupa seperti ular atau naga. Berikutan kegagalan mengalahkan Michael, Tuhan mengeluarkan Satan dan kesemua pengikutnya.

Cerita peperangan ini mempunyai banyak pandangan berbeza bergantung kepada pembacanya. Ada yang menganggap apa yang berlaku itu benar-benar berlaku dan sahih, dianggap sebagai antara peristiwa terawal kejadian alam yang memberikan kesan besar permulaan manusia di bumi.

Ada juga pihak yang merasakan pembacaan kisah ini bukannya perlu dilakukan secara literal, tetapi perlu dilihat sebagai satu metafora kepada kehidupan yang akan dilalui oleh manusia.

Walau apa pun cara intepretasinya, kebanyakan catatan lama bersetuju bahawa perang di antara Satan dan pengikutnya yakni 'fallen angel' ini, bermula disebabkan oleh penciptaan manusia dan keengganan Satan untuk tunduk kepada manusia pertama yang diciptakan.


7 Misteri Tubuh Badan Manusia Yang Masih Belum Dirungkai Sains

Dengan kebijaksanaan yang dimiliki manusia digabungkan dengan teknologi yang tak tercapai dek akal, pasti anda beranggapan bahawa para saintis sudah mengetahui segala perkara berkenaan dengan tubuh badan manusia.

Walaupun kita menghabiskan sepanjang hidup "tinggal" di dalam tubuh badan sendiri, namun masih terdapat perkara yang menjadi tanda tanya.

iluminasi.com kongsikan 7 misteri tubuh badan manusia yang masih belum dirungkai sains.

Kita semua tahu bahawa cap jari manusia adalah sangat unik sehingga tidak ada dua orang yang mempunyai corak yang sama di dunia ini.

Tetapi kenapa manusia mempunyai corak ini pada jari-jari? Selama bertahun-tahun, para saintis menyangka bahawa cap jari wujud untuk membantu tangan jari manusia mencengkam objek.

Tetapi ternyata bahawa cap-cap jari hanya mengurangkan jumlah permukaan kulit yang bersentuhan dengan objek. Maka, ia tiada kena mengena dengan cengkaman.

Walaupun terdapat beberapa teori mengenai tujuan evolusi corak-corak ini, termasuklah ia melindungi jari atau memberikan sensitiviti sentuhan, saintis tidak dapat mempunyai penjelasan yang tepat.

Sebagai organ yang menyebabkan banyak orang jatuh sakit dan penyingkirannya tidak mempunyai sebarang kesan pada tubuh kita, apendiks kelihatan lebih memberikan banyak masalah berbanding kebaikan.

Selama bertahun-tahun, para saintis, daripada zaman Charles Darwin, bersetuju bahawa walaupun nenek moyang manusia yang memakan tumbuhan memerlukan apendiks untuk pencernaan, namun ia tidak mempunyai fungsi sebenar bagi manusia moden.

Walau bagaimanapun, teori lain telah menjadi semakin popular di kalangan masyarakat saintifik sejak kebelakangan ini, menyimpulkan bahawa organ seperti tiub ini sebenarnya menempatkan dan melindungi pelbagai bakteria yang baik.

Kita perlu menunggu dan melihat adakah teori ini dapat dibuktikan secara saintifk.

Setiap daripada kita sudah sangat terbiasa dengan mempunyai tangan dominan membuatkan kadang-kala kita tidak menghargainya.

Namun jika anda berfikir sejenak tentang hakikat kita mempunyai sebelah tangan yang mana lebih dominan berbanding tangan lagi satu, adalah sesuatu perkara yang agak pelik.

Memandangkan segala yang kita ketahui tentang evolusi, mengapa manusia masih tidak berevolusi untuk mempunyai dua belah tangan yang sama mahir?

Ia merupakan antara misteri terbesar tentang tubuh badan kita ketika ini. Dan sudah tentu terdapat sesetengah daripada kita yang boleh menggunakan kedua-dua belah tangan dengan kemahiran yang sama.

Tahu atau tidak, kita mula menguap sejak dalam rahim dan sehingga kini para saintis masih belum menemui penjelasan tentang mengapa perkara ini berlaku.

Walaupun terdapat pelbagai teori, namun sebab sebenar menguap masih menjadi misteri.

Satu teori mencadangkan bahawa kita menguap untuk mengawal suhu otak kita, kerana kekurangan tidur atau kebosanan boleh menyebabkan suhu otak kita jatuh.

Satu lagi menyatakan bahawa kita menguap untuk memberi tubuh kita "renjatan", kerana kadar jantung kita cenderung untuk meningkat dan otot mata kita tegang selepas kita menguap. Mungkin kedua-duanya adalah benar.

Seperti apendiks, jenis darah manusia yang berbeza memberikan petunjuk kepada sejarah evolusi kita.

Jenis darah yang berlainan mempunyai kebolehan yang berbeza untuk melawan jangkitan yang berlainan dan saintis percaya bahawa ia mula berkembang sekitar 20 juta tahun yang lalu dalam nenek moyang kita dan primata yang lain.

Dr. Mohammad Mobayed dari ProMedica Hematology menjelaskan bahawa, digabungkan dengan pemilihan semulajadi bagi jenis darah tertentu terhadap jangkitan tertentu, evolusi menghasilkan kepelbagaian jenis darah manusia yang wujud pada hari ini.

Tetapi apa yang tidak diketahui ahli sains adalah mengapa. Dr. Mobayed menyatakan bahawa tiada teori tepat yang mampu menjelaskan mengapa jenis darah berbeza di kalangan manusia.

"Manusia menghabiskan hampir sepertiga daripada hidup dalam keadaan tidak sedar iaitu tidur namun sains masih kurang memahami bagaimana dan mengapa kita bermimpi," kata Kaleb Backe, Pakar Kesihatan dan Kesejahteraan di Maple Holistics.

Kita  tahu bahawa bermimpi berlaku semasa fasa tidur REM (Rapid Eye Movement) dan kadar denyut jantung kita meningkat apabila kita bermimpi, tetapi tidak dapat dipastikan apa tujuan bermimpi yang sebenarnya.

Teori popular mencadangkan bahawa bermimpi adalah bagaimana otak anda menyusun kenangan dalam seharian, menentukan mana yang berharga dan yang tidak relevan.

Walau bagaimanapun, saintis lain percaya bahawa mimpi sebenarnya tidak mempunyai fungsi sebenar dan ia hanya apa yang dilakukan oleh minda separa sedar apabila bebas daripada minda yang sedar.

Dalam banyak segi, tubuh badan manusia sangat mirip dengan primata lain seperti cimpanzi di mana struktur otot kedua-duanya tersangat serupa.

Walau bagaimanapun, "saudara" kepada kita ini dianggarkan mempunyai kekuatan 1.35 kali ganda berbanding manusia.

Kita mempunyai lebih serat otot slow-twitch, yang merupakan serat otot kurang kuat, berbanding primata yang lain.

Walau bagaimanapun, serat otot ini membolehkan manusia mempunyai ketahanan yang lebih tinggi berbanding primata lain di mana ia membolehkan manusia zaman dahulu untuk melakukan aktiviti seperti memburu dan mencari makan.

Hari ini, serat otot ini adalah sebab kepada manusia mampu melakukan aktiviti seperti maraton yang tak mampu dilakukan oleh monyet.

Dan walaupun manusia mempunyai kelebihan ini, perbezaan ketara pada kekuatan di antara manusia dan primata lain masih membingungkan saintis.

Jika anda merasakan kelemahan manusia anda, jangan risau: tubuh manusia masih banyak perkara yang luar biasa setiap minit.


7 Ilusi Bunyi Menakjubkan Yang Akan Buat Anda Bingung

Patutkah anda mempercayai telinga anda dan apa yang anda dengar? Sebenarnya, ilusi bukan sahaja mampu menipu mata tetapi juga telinga anda!

Berikutan populariti ilusi optik, kami telah mengumpulkan pelbagai ilusi bunyi yang menakjubkan. Dalam ilusi ini, fikiran anda ditipu untuk memikirkan bahawa anda sedang mendengar bunyi tertentu, yang mana sebenarnya tidak.

Untuk lebih jelas, anda disarankan untuk menggunakan headphone stereo, jika ada.

Ini adalah rakaman paradoks Shepard yang disintesis oleh Jean-Claude Risset. Sepasang kord berbunyi seolah-olah ia menaiki skala bunyi, tetapi sebenarnya kord permulaan adalah sama dengan kord penamat.

Sekiranya anda mengulangi sampel ini dengan lancar maka ia mustahil untuk mengesan di mana sampel bermula dan berakhir.

Ini adalah rakaman paradoks di mana loceng berbunyi seolah-olah ia jatuh melalui ruang.

Apabila ia jatuh, kelantangannya seolah-olah menjadi semakin rendah, tetapi sebenarnya ia menjadi semakin tinggi.

Ini adalah demonstrasi kesan stereo. Dengan mendengar ilusi ini, anda akan berasakan seolah-olah anda berada di atas kerusi di kedai gunting rambut dengan tukang gunting yang bergerak di sekeliling dan memotong rambut anda.

Apabila tukang gunting "bergerak" ke kanan anda, bunyi semakin bertambah kuat di bahagian kanan dan berkurangan di sebelah kiri.

Peningkatan kelantangan bunyi dari gunting memberi gambaran bahawa tukang gunting sedang menghalakannya berhampiran anda dan dekat dengan setiap telinga.

Ilusi ini menunjukkan keupayaan kita untuk mengesan bunyi dalam ruang. Dengan membandingkan input pada kedua-dua telinga, kita boleh mengetahui dari mana bunyi itu datang.

Seperti Virtual Barbershop di atas, ini adalah satu lagi ilusi stereo. Dalam ilusi ini seorang lelaki menggoncang kotak mancis di sekeliling badan anda dan menyalakan secara berkala.

Ilusi ini juga ditemui oleh Diana Deutsch. Dalam rakaman ini, sesetengah orang mendengar bunyi dari rendah ke tinggi, sementara yang lain mendengarnya dari tinggi ke rendah.

Ramakan bunyi ini sangat sesuai untuk diperdengarkan dalam kumpulan supaya anda boleh membandingkannya dengan yang lain.

Nota bunyi yang dimainkan dikenali sebagai tritone yang mana jatuh tepat di tengah-tengah skala muzik standard.

Nota ini pernah dianggap sebagai "jahat" dan tidak digunakan dalam muzik sehingga zaman moden.

Jangan mainkan klip di atas sehingga anda selesai membaca teks ini. Apabila anda memainkan klip ini untuk kali pertama, dengarkan dengan mata anda tertutup.

Dengarkan apa yang dikatakan oleh lelaki tersebut. Kemudian, mainkan sekali lagi dengan mata terbuka. Adakah anda mendengar BA-BA, GA-GA, atau DA-DA?

Kebanyakan orang dewasa (98%) beranggapan bahawa mereka mendengar "DA", yang dikenali sebagai "respons gabungan", di mana "D" adalah hasil ilusi visual-audio.

Pada hakikatnya anda sedang mendengar bunyi "BA", semasa anda melihat pergerakan bibir "GA".

Ilusi ini mula-mula didemonstrasikan oleh Diana Deutsch di University of California, San Diego.

Rakaman ini memperdengarkan urutan kata-kata atau frasa bertindih yang berulang-ulang, terletak di kawasan-kawasan yang berbeza di ruang stereo.

Semasa anda mendengarnya, anda akan mula memilih frasa tertentu. Walau bagaimanapun, tiada frasa yang benar-benar wujud.

Otak anda sedang membina frasa tersebut, dalam usaha untuk memahami bunyi yang tidak bermakna. Sesungguhnya, anda mungkin mendapati bahawa frasa yang anda dengar berkaitan dengan apa yang ada di fikiran anda.

Sebagai contoh, orang yang berdiet sering mendengar frasa yang berkaitan dengan makanan. Ini boleh menjadi pengalaman yang sangat menakutkan.


5 Roti Paling Mahal Di Dunia

Roti adalah antara makanan ruji yang paling digemari bukan sahaja di Malaysia malah di seluruh dunia.

Faktor utama kepada perkara ini adalah ia merupakan sumber karbohidrat yang mudah didapati dan yang paling penting, murah.

Sebuku roti di Malaysia ketika ini berharga sekitar RM3 dan anda boleh dapatkannya di mana-mana kedai runcit berdekatan.

Namun, terdapat beberapa jenis roti yang mempunyai kelainan dan keistimewaan tersendiri sehinggakan dijual dengan harga yang tersangat mahal.

iluminasi.com kongsikan 5 jenis roti yang paling mahal di dunia.

Miche adalah sejenis roti yang boleh anda dapati di New York dan ia adalah roti paling mahal yang dihasilkan di Amerika Syarikat.

Apa yang istimewa mengenai roti ini adalah ia bukanlah jenis roti yang boleh dihasilkan dalam tempoh beberapa jam. Ia diperbuat daripada tepung ternakan organik dan roti ini mempunyai rasa yang sangat diperkaya bersama tekstur rumit yang sukar untuk dijelaskan.

Tepung yang digunakan mesti menjalani proses penapaian yang lama yang memberikan rasa unik dan sehingga kini, teknik ini masih belum dapat ditiru.

Jika anda melawat ke New York dan ingin rasa keenakan roti ini, ia boleh didapat di Amy's Bread dan sangat sesuai disajikan dengan mentega berkualiti tinggi.

Jenis roti keempat paling mahal di dunia adalah roti Shepherd's dengan harga RM88 sebuku. Roti yang menakjubkan ini adalah produk dari Great Britain hasil ciptaan Tom Herbert, tukang roti tempatan yang membangunkannya ketika dia berusia 33 tahun.

Resipi itu dihasilkan 55 tahun yang lalu dan disediakan dengan teliti melalui proses peningkatan ganda yang dilaksanakan sebelum dibakar.

Sesetengah ramuan yang menarik digunakan dalam resipi roti ini adalah garam laut Cornish, air spring Cotswolds dan tepung Somerset organik.

Pasaraya Harrods di London adalah antara yang termewah di dunia, menawarkan roti paling mahal di seluruh Great Britain dan ketiga termahal di dunia.

Roti Roquefort dan Almond Sourdough yang terkenal ini boleh didapati dengan harga $ 24.50 setiap satu. Sebab kepada harga yang sangat mahal ini adalah penggunaan bahan-bahan terbaik yang boleh diperolehi.

Jenis roti ini adalah hasil ciptaan Paul Hollywood, pakar roti yang telah menggelarnya roti ini sebagai "Rolls-Royce" dalam dunia bakeri.

Roti ini langsung tidak mempunyai sebarang perisa tiruan atau bahan tambahan dan ia dibuat hanya menggunakan tepung gred A yang diperolehi dari pengilang pakar.

Keju Roquefort yang digunakan dalam roti adalah kualiti terbaik yang boleh didapati dari Perancis. Roti ini sangat laris ketika cuti musim panas dan sangat sukar untuk mendapatkannya.

National Association of Master Bakers di Great Britain telah menamakan roti ini sebagai jenis roti paling mahal di seluruh negara itu.

Jenis roti kedua paling mahal di dunia adalah roti Royal Bloomer. Roti Royal Bloomer dihasilkan di Orchard Pigs Bakery milik Roberet Didie yang terletak di Wrexham di Wales Utara.

Roti ini menawarkan rasa yang menarik dengan membuat sedikit perubahan dalam penghasilannya dengan menggantikan air dengan champagne.

Champagne memberikan roti rasa yang unik dan lazat, tetapi ini bukan satu-satunya perkara yang membuatkannya istimewa.

Roberet Didier juga menggunakan emas 23 karat dalam resipi Royal Bloomer. Dia menambah emas merah 23 karat sebagai hiasan untuk memberikannya warna merah terang pada permukaan roti ini.

Jenis roti yang paling mahal di dunia dikenali sebagai Gold Leaf Bread atau Roti Daun Emas. Ia sangat menakjubkan seperti namanya.

Resipi ini berasal dari pakar bakeri Moreno, yang merupakan pemilik Pan Pina Bakery warisan keluarga yang terletak di Andalusia, Sepanyol.

Perniagaan bakeri keluarga Moreno telah berniaga sejak 70 tahun yang lalu dan menghasilkan 50 jenis roti.

Apa yang membuatkan roti seberat 400 gram ini istimewa adalah Moreno menggunakan debu emas sebanyak 250 mg dalam resipi untuk menghasilkan sebuku roti.

Anda tak perlu untuk ke Sepanyol bagi merasai kenak roti emas ini kerana ia dieskport ke seluruh dunia dan popular terutamanya di wilayah Costa del Sol, Rusia dan negara-negara Timur Tengah.

Debu emas yang digunakan dalam setiap buku roti ini bernilai RM416. Walaupun diakui oleh Moreno sendiri bahawa debu mewah itu tidak menambah apa-apa rasa, tetapi ia memberikan pelanggannya rasa eksklusif dan glamor.

"Bahan-bahan yang lain adalah organik dan sangat sihat. Orang ramai percaya bahawa sejumlah emas baik untuk pencernaan. Kami menerima ramai pelawat dari Rusia dan China yang sentiasa mencari sesuatu yang baru untuk menunjukkan betapa kayanya mereka," kata Juan Manuel Moreno yang kini mewarisi perniagaan keluarga ini.


5 Batu Paling Mahal Di Dunia

Jika ditanyakan soalan batu apakah yang paling mahal di dunia, kebanyakan orang mungkin akan memberikan jawapan berlian putih.

Namun, percaya atau tidak, ia langsung tidak tersenarai dalam 5 batu paling mahal di dunia. Sudah tentu berlian putih tetap antara yang termahal.

Disebabkan logam dan batu permata berharga berada dalam kategori yang sama, sesetengah orang mungkin beranggapan bahawa emas adalah yang termahal dalam kategori ini. Sekali lagi, ia bukanlah yang termahal.

Walaupun permata merah ini terdapat banyak di dunia, namun apa yang memberikan nilai yang tinggi kepadanya adalah kualiti setiap butirnya.

Batu delima yang paling tinggi nilainya adalah yang bersaiz besar, berwarna merah darah, mempunyai potongan tepat dan juga berkilauan-kilauan.

Warna merah terang batu delima ini berasal daripada kromium yang terdapat semasa proses pembentukannya. Delima dikelaskan sama dengan berlian, mengikut gred, kualiti, dan warna mereka.

Batu delima yang tidak mempunyai apa-apa cela boleh mencecah sehingga RM4 juta per karat, menjadikannya batu ke-5 termahal di dunia.

Apabila delima mahal ini disertai dengan permata berharga lain dalam gabungan yang sama, harganya mampu meningkat. Sebagai contoh, sebentuk batu delima Burma pernah dijual dengan harga RM120 juta.

Garnet atau batu biduri delima sebenarnya terdapat dalam pelbagai warna. Batu permata ini boleh didapati dalam warna hijau, coklat, oren, merah jambu, ungu, merah, dan kuning.

Walau bagaimanapun, warna yang paling jarang ditemui dan paling mahal adalah warna biru.

Selepas batu biru pertama ditemui pada tahun 1990-an di Madagascar, batu berharga ini juga telah ditemui di Amerika Syarikat, Rusia, dan Turki.

Malah, garnet biru kini dilombong di ketiga-tiga negara ini. Ketika ini, batu mahal ini mampu mencecah harga RM6 juta per karat. Warnanya yang menawan disebabkan adanya vanadium semasa proses pembentukannya.

Dalam sesetengah kes, vanadium menghasilkan warna yang lebih cerah, jadi jumlah vanadium yang sempurna diperlukan untuk menghasilkan garnet biru terang yang menjadikan batu ini mahal.

Batu ini adalah tersangat jarang ditemui malah kebanyakan daripada anda mungkin tidak pernah mendengar tentangnya sebelum ini.

Antara salah satu sebabnya adalah kerana mineral ini hanya terdapat di salah satu daripada dua tempat: Utara Burma dan Sri Lanka.

Serendibite menggunakan jumlah molekul yang sangat kecil dari mineral lain, seperti oksigen, silikon, magnesium, boron, kalsium, dan aluminium, yang terikat semasa proses pembentukan kompleks.

Sehingga hari ini, terdapat hanya tiga butir batu ini yang pernah ditemui. Ketiga-tiganya sekitar setengah karat, bernilai di antara RM7.2 juta hingga RM8 juta setiap satunya.

Kebanyakan daripada anda pasti menjangkakan bahawa berlian akan tersenarai dalam senarai ini tetapi apa yang mengejutkan adalah ia bukanlah berlian putih yang anda biasa lihat, tetapi berlian merah.

Berlian merah sebenarnya merupakan salah satu berlian paling mahal di dunia kerana ia adalah jenis yang paling jarang ditemui. Hanya beberapa bentuk sahaja ditemui setiap tahun di Argyle Mine di Australia.

Setiap beberapa tahun, lombong itu akan membuat lelongan berlian yang menakjubkan ini. Berlian merah mampu mencecah nilai setinggi RM8 juta ke RM10 juta per karat.

Satu lagi mineral yang ramai mungkin tak pernah dengar, iaitu Jaedite. Namun, ia terdapat dalam batu permata lain yang popular lebih-lebih lagi di China iaitu Jed.

Jadeite adalah mineral atau batu yang paling mahal di dunia pada ketika ini. Harga per karat untuk permata mahal ini adalah RM12 juta per karat.

Seperti batu-batu lain dalam senarai ini, apa yang membuatkan Jadeite begitu mahal adalah kecantikannya dan sangat jarang ditemui.

Mineral berharga pernah ini digunakan untuk membuat kepala kapak dan perhiasan pada zaman purba. Malah, pada akhir tahun 1990-an, satu barang perhiasan Jadeite dijual dengan harga hampir RM40 juta.

P/S: Mengapa batu yang hanya ditemui di celahan tanah ini sangat mahal dan siapa yang menentukan harga serta nilainya?


7 Buah-Buahan Dan Sayur-Sayuran Yang Sebenarnya Hybrid Ciptaan Manusia

Mungkin ramai yang tak menyedari tentang perkara ini namun beberapa jenis buah-buahan dan sayur-sayuran yang kita makan pada hari ini adalah kacukan buatan manusia.

Buah-buahan dan sayur-sayuran ini dihasilkan melalui pembiakan selektif, proses di mana hanya tumbuh-tumbuhan yang mempunyai ciri-ciri yang baik akan ditanam semula.

Dalam keadaan yang jarang berlaku, serangga bertanggungjawab untuk menghasilkan tumbuhan hibrid melalui penyebaran silang.

Namun, serangga tidak akan mampu menyebarkan tumbuhan jika manusia tidak menanam sekurang-kurangnya satu di kawasan tersebut.

iluminasi.com kongsikan 7 buah-buahan dan sayur-sayuran yang merupakan hasil buatan dan ciptaan manusia.

Pada hari ini, terdapat pelbagai jenis buah oren yang wujud. Walau bagaimanapun, setiap jenis buah oren berasal dari hibrid buatan manusia yang dicipta melalui kacukan buah pomelo dan mandarin.

Pomelo hampir sama pahit seperti limau gedang, manakala buah mandarin pula adalah manis. Buah mandarin berwarna oren dan sesetengah orang menganggapnya sebagai salah satu jenis daripada buah oren.

Perkara ini ternyata sangat salah kerana buah mandarin sebenarnya adalah nenek moyang kepada buah oren. Sejarah buah oren tidak jelas, tetapi dipercayai telah muncul di selatan China.

Selama bertahun-tahun, manusia telah membiakkan buah oren secara selektif untuk menghasilkan pelbagai jenis, menjadikan buah oren mudah terkeliru dengan buah sitrus yang lain.

Untuk lebih jelas, sejenis buah itu perlu berevolusi dari buah pomelo dan mandarin untuk dianggap sebagai buah oren.

Buah tangerin tidak dianggap sebagai buah oren kerana ia merupakan evolusi daripada buah mandarin sahaja dan bukannya buah pomelo.

Ya, pisang yang anda makan pada hari ini adalah hasil ciptaan manusia. Pisang adalah hibrid buatan manusia dari spesis pisang Musa acuminata liar dan Musa balbisiana.

Musa acuminata mempunyai bahagian dalam yang berisi, tetapi ia mempunyai rasa yang sangat tidak menyenangkan. Musa balbisiana pula mempunyai rasa yang enak di dalam tetapi mengandungi terlalu banyak biji.

Kedua-dua pisang ini dikacuk secara semulajadi di hutan di Asia Selatan. Walau bagaimanapun, pisang yang dihasilkan, yang merupakan nenek moyang pisang moden, adalah mandul, bermakna ia tidak mampu membiak.

Sekitar 10,000 tahun yang lalu, manusia awal menemui pisang hibrid itu dan belajar bahawa mereka boleh menanam semula pucuknya untuk menghasilkan pokok-pokok baru.

Mereka terlibat dalam pembiakan selektif dan hanya menanam semula pisang yang mempunyai ciri-ciri yang baik. Dan ini menyebabkan terciptanya pisang moden.

Walaupun kita berjaya mencipta pisang yang sempurna, namun kita masih tidak dapat mencari cara untuk menanamnya melalui benih.

Jadi, pisang akan pupus jika kita berhenti menanamnya. Ketiadaan benih juga bermakna bahawa semua pisang mempunyai sifat genetik yang sama kerana ia ditanam semula dari pucuk pokok lain.

Akibatnya, semua pokok pisang di dunia boleh dihapuskan oleh penyakit.

Limau gedang pertama kali muncul selepas 1693 apabila Kapten Shaddock membawa beberapa butir benih pomelo ke Hindia Barat dan menanamnya berhampiran dengan beberapa pokok oren.

Kemudian, berlaku penyebaran silang di antara pomelo dan oren yang menghasilkan limau gedang. Walau bagaimanapun, limau gedang itu masih belum diketahui oleh orang di luar Caribbean.

Orang Eropah hanya mengetahui tentang buah sitrus ini pada tahun 1750 apabila pendeta Griffith Hughes menemuinya. Griffith begitu terkejut dengan penemuan sehinggakan dia menamakan buah itu sebagai "buah terlarang."

Nama itu digunakan sehingga 1814, yang kemudian bertukar apabila John Lunan memanggilnya "grapefruit" kerana buah ini menyerupai buah anggur yang sedang membesar.

Limau gedang sampai ke Amerika Syarikat pada tahun 1823 tetapi terkeliru dengan buah pomelo. Ia hanya dikenalpasti sebagai buah yang berlainan daripada buah pomeo pada tahun 1837.

Namun, ahli botani masih keliru tentang asal usulnya. Sehinggalah pada tahun 1948, mereka mendapati bahawa ia adalah hibrid dari buah pomelo dan oren.

Boysenberry adalah sejenis buah yang anda mungkin tak pernah tahu atau dengar namun satu ketika dahulu ia agak popular. Buah ini dicipta oleh Rudolph Boysen pada tahun 1920-an.

Ia dianggap sebagai versi lain dari beri hitam, walaupun ia sebenarnya merupakan hibdrid daripada beri hitam dengan sama ada loganberry n atau raspberi merah.

Terdapat dakwaan bahawa beri boysen sebenarnya adalah kacukan antara dewberry Timur dan loganberry buatan manusia.

Loganberry dicipta pada tahun 1881 ketika James Logan menggabungkan raspberi dengan beri hitam liar.

Walau bagaimanapun, boysenberry bukan kejayaan komersial kerana jangka hayatnya yang pendek.

Ia akan rosak hanya dua hari selepas dituai. Kedai-kedai yang menjual beri ini cuba memanjangkan jangka hayat boysenberry dengan menuai dan menghantarnya sebelum ia masak.

Pelan tersebut akhirnya gagal kerana boysenberry yang tidak masak itu mempunyai rasa asid. Pada hari ini, boysenberry hanya dijual di pasaran petani.

Tangelo adalah hibrid buatan manusia dari buah tangerine dan pomelo. Malah, namanya berasal daripada gabungan kedua-dua buah ini.

Walau bagaimanapun, adalah perkara biasa bagi orang untuk keliru di antara buah tangelo dengan tangerine, mandarin, dan oren.

Untuk menambah kekeliruan, terdapat pelbagai jenis tangelo dan semuanya tidak semestinya dihasilkan daripada tangerine dan pomelo.

Satu jenis yang biasa ditemui iaitu Minneola tangelo adalah hibrid di antara tangerine dan limau gedang Duncan.

Satu lagi jenis dicipta dengan menggabungkan mandarin dengan pomelo, yang secara teknikalnya menghasilkan buah oren.

Tangelo dipercayai telah muncul di hutan-hutan Asia Tenggara 3,500 tahun yang lalu apabila serangga menyebarkan mandarin dengan buah yang berkait rapat dengan limau gedang.

Walau bagaimanapun, tangelo hari ini adalah hasil dari program pembiakan selektif yang bermula pada tahun 1800-an.

Jabatan Pertanian Amerika Syarikat (USDA) mengeluarkan benih Minneola tangelo pada tahun 1931 dan ia dinamakan sempena bandar Minneola, Florida.

Asalnya, lobak bukanlah berwarna oren seperti yang wujud pada hari ini. Lobak semulajadi berwarna putih atau ungu dan mungkin tidak boleh dimakan.

Terdapat dakwaan bahawa lobak putih dijadikan makanan ketika Empayar Rom, tetapi ahli sejarah percaya bahawa ia berkemungkinan parsnip.

Lobak oren yang kita makan pada hari ini adalah hibrid daripada lobak kuning, yang merupakan hibrid kepada lobak putih.

Lobak moden pertama yang boleh dimakan diketahui muncul di Parsi pada abad ke-10. Sesetengah dakwaan mengatakan ia putih dan yang lain mengatakan ia berwarna ungu.

Tidak seperti lobak pada hari ini, sayur-sayuran itu mempunyai banyak akar yang lebih kecil dalam pelbagai saiz.

Orang Parsi menanam lobak secara selektif dengan akar terbesar untuk menghasilkan akar yang lebih besar dan akhirnya terciptalah satu akar paling besar.

Apabila pembiakan selektif ini berterusan, lobak bermutasi dari putih atau ungu menjadi kuning dan akhirnya menjadi oren. Pembiakan selektif  lobak diteruskan sehingga zaman moden untuk memperbaiki rasa dan warnanya.

Strawberi moden yang ada pada hari ini adalah adalah kacukanbuatan manusia daripada strawberi liar yang bersaiz lebih kecil, yang mempunyai jangka hayat lebih pendek serta rasa dan aroma yang lebih enak.

Strawberi moden mula-mula muncul di Perancis pada abad ke-18. Walau bagaimanapun, program kacukan ini bermula lebih awal.

Pada tahun 1300-an, ahli botani Perancis mula menanam strawberi liar di ladang mereka apabila menyedari bahawa strawberi liar ditiru melalui pengklonan.

Apa yang aneh adalah sesetengah pokok strawberi ini tidak pernah berbuah dan separuh lagi yang berbuah tidak lagi berbuat demikian selepas beberapa tahun.

Ahli botani Perancis tersebut berjaya menghasilkan strawberi liar yang bersaiz 15 hingga 20 kali ganda saiz normal, tetapi ianya masih sangat kecil.

Strawberi moden dicipta oleh Antoine Nicolas Duchesne pada 6 Julai 1764, apabila melakukan kacukan antara Fragaria moschata jantan dengan Fragaria chiloensis dari Chile.

Sebelum Antoine mencipta strawberi, ahli botani Perancis tidak pernah menyedari bahawa strawberi mempunyai bahagian jantan dan betina.

Inilah sebabnya beberapa tanaman tidak berbuah kerana sesetengah ahli botani hanya menanam sama ada strawberi jantan atau betina sahaja.

Antoine terus menghasilkan strawberi sehingga Revolusi Perancis, meninggalkan legasinya kepada ahli botani Amerika dan British untuk menyempurnakan strawberi moden.


Fuggerei - Sebuah Kompleks Perumahan Dengan Sewa Hanya RM 4 Setahun.

Pada zaman sekarang, menyewa sebuah rumah adalah agak mahal terutama bagi mereka yang tinggal di pusat bandar. Apa yang lebih memeningkan kepala lagi ialah apabila tuan rumah kerap menaikkan kadar sewa rumah itu setiap tahun. Alangkah bagus sekiranya kadar sewa rumah itu adalah tetap sama, tidak kira berapa lama kita tinggal di situ.

Inilah yang berlaku di sebuah kampung kecil bernama Fuggerei. Pada asalnya, Fuggerei dibina sebagai sebuah kompleks perumahan bagi golongan miskin. Setelah bertahun-tahun lamanya, lebih banyak rumah serta kemudahan yang ditambah di situ dan menjadikan Fuggerei sebagai perkampungan kecil.

Fuggerei dibina di tengah-tengah bandar Augsburg dan dikelilingi dengan tembok. Ia dibina pada tahun 1520 dan merupakan kompleks perumahan sosial yang tertua di dunia dan masih didiami sehingga hari ini. Selain itu, Fuggerei juga sangat cantik dan kaya dengan sejarah.

Namun, apa yang lebih mengagumkan tentang perkampungan bersejarah ini ialah mereka yang tinggal di sini membayar sewa rumah yang sama seperti 500 tahun dahulu. Sewa tahunan bagi sebuah rumah di sini adalah 1 Rhein guilder pada tahun 1520, bersamaan dengan RM 4 pada hari ini.

Oleh kerana kompleks perumahan ini penuh dengan sejarah, tidak banyak perubahan yang dilakukan kecuali yang perlu sahaja. Antara perubahan yang diperlukan ialah seperti peruntukan bekalan elektrik dan air. Rata-rata unit rumah di sini bersaiz 500 hingga 700 kaki persegi.

Setiap pangsapuri dilengkapi dengan dapur, ruang tamu, bilik tidur dan bilik stor kecil. Setiap rumah di sini mempunyai pengetuk pintu yang tersendiri dengan pelbagai bentuk. Ini kerana, pada zaman belum lagi wujud lampu jalan, maka pengetuk pintu menjadi tanda pada waktu gelap dengan hanya menyentuh sahaja pintu rumah. Bagi pangsapuri di tingkat bawah, ia dilengkapi dengan taman dan susur manakala pangsapuri bahagian atas pula disertakan dengan loteng.

Kompleks perumahan Fuggerei ini dibina oleh Jakob Fugger atau lebih dikenali sebagai "Jakob si Kaya". Jakob Fugger adalah seorang pegawai bank yang kaya dan bertanggungjawab dalam menguruskan kewangan Empayar Rom serta keluarga diraja Habsburg. Dia juga dikenali sebagai salah seorang pembiaya terkaya dalam sejarah dan meninggalkan lebih daripada tujuh tan emas untuk keluarganya sebagai wasiat.

Jakob Fugger tidak menjadi lalai dengan kekayaan yang dimilikinya dan ingin melakukan perbuatan baik untuk masyarakat. Perkara inilah yang menjadikannya untuk memulakan rancangan membina Fuggerei dengan deposit permulaan sebanyak 10,000 Rhein guilder. Matlamatnya adalah untuk mewujudkan komuniti bagi golongan miskin sambil menggabungkan kegiatan keagamaan dengan kemudahan perumahan yang sangat murah.

Penduduk asal kompleks perumahan itu kebanyakannya terdiri daripada tukang ukir dan buruh. Sesetengah penduduk di sini pula menjalankan perniagaan kecil-kecilan dari rumah atau menawarkan perkhidmatan mereka untuk bayaran atau pertukaran barang. Sebuah sekolah pendidikan Katolik telah ditubuhkan di kawasan perumahan ini.

Salah seorang penduduk paling terkenal di Fuggerei ialah moyang kepada Wolfgang Amadeus Mozart yang pernah mendiami salah sebuah rumah di sini dari tahun 1681 hingga 1694. Hari ini, terdapat plat batu yang didedikasikan untuk moyang pemuzik terkenal itu.

Seni bina asli bangunan di sini telah direka oleh Thomas Krebs, manakala Gereja St. Mark yang terdapat di sini dibina oleh Hans Holl pada tahun 1582. Banyak lagi rumah, air pancut dan kemudahan lain yang ditambah di sini sehinggalah pada tahun 1938. Malangnya, semasa Perang Dunia Kedua, sebahagian besar Fuggerei telah terjejas teruk.

Untuk keselamatan para penduduk di sini, sebuah kubu telah dibina di dalam kompleks itu. Hari ini, kubu itu telah ditukar menjadi sebuah muzium. Selepas perang tamat, dua blok bangunan telah dibina khas untuk para janda yang kehilangan atau kematian suami bagi meringankan beban mereka. Malah, kerosakan yang berlaku juga telah diperbaiki. Hari ini, Fuggerei terdiri daripada 67 buah rumah dan 147 Wohnungen (pangsapuri).

Walaupun kadar sewa rumah dan suasana di kampung itu kedengaran menarik, tetapi terdapat senarai menunggu selama empat tahun untuk berpindah ke Fuggerei. Selain itu juga, terdapat peraturan ketat untuk menjadi sebahagian daripada komuniti Fuggerei. Hanya mereka yang berusia 60 tahun ke atas, berfahaman Katolik dan mempunyai beberapa ciri lain tertentu sahaja yang boleh tinggal di sana. Bagi mereka yang terpilih untuk tinggal di Fuggerei, mereka berasa seperti telah memenangi loteri.

Penduduk di sini juga mesti mengambil bahagian dalam acara doa yang dilakukan sebanyak tiga kali sehari iaitu Lord's Prayer, Hail Mary dan Nicene Creed. Selain itu, pemohon juga perlulah terdiri daripada mereka yang pernah menetap di Augsburg selama dua tahun. Walaupun perumahan ini dibina untuk golongan miskin, mereka tidak akan dibenarkan tinggal di sini sekiranya mempunyai hutang.

Mereka yang tinggal di sini juga perlu berkhidmat kepada masyarakat dengan bekerja sebagai pengawal waktu malam, penjaga gereja atau tukang kebun. Fuggerei juga mempunyai had waktu yang ketat. Setiap hari, pintu masuk ke kompleks perumahan ini ditutup pada jam 10 malam. Bagi sesiapa yang ingin masuk selepas jam 10, bayaran sebanyak RM 4 perlulah dibayar kepada pengawal waktu malam.

Setiap tahun, dianggarkan sebanyak 200,000 pengunjung telah datang melawat kampung bersejarah ini. Walaupun pengunjung dilarang untuk memasuki mana-mana unit rumah yang didiami penduduk, mereka boleh melawat muzium yang mempamerkan sebuah pangsapuri yang dijaga dengan sempurna dan menyediakan maklumat mendalam mengenai keluarga Fugger.

Pekej lawatan selama 45 minit itu disertakan dengan pelbagai terjemahan bahasa asing seperti bahasa Jerman, Inggeris, Itali, Perancis, Rusia, Sepanyol, Czech, Romania, Greek, Hungary dan juga China. Setiap pengunjung perlu membayar kos sebanyak RM 16 untuk pakej lawatan ini.


China Merancang Untuk Membina "Bulan Tiruan" Untuk Menerangi Bandar Pada Waktu Malam

Selain matahari, bulan adalah salah satu keajaiban dan kehebatan ciptaan Tuhan. Ketika waktu malam, cahaya yang dipancarkan daripada bulan dapat menerangi bumi. Walaupun cahayanya tidaklah begitu terang, sekurang-kurangnya cahaya daripada bulan ini dapat menerani jalan dan laluan pejalan kaki.

Walau bagaimanapun, para saintis dan jurutera di China berpendapat bahawa cahaya daripada bulan ini tidak cukup cerah untuk menerangi bandar Chengdu. Maka, baru-baru ini Wu Chunfeng iaitu Pengerusi Chengdu Aerosapce Science and Technology Microeletronics System Research Institute mengumumkan mereka akan melancarkan bulan tiruan menjelang tahun 2020.

Bulan tiruan yang dimaksudkan adalah satelit pencahayaan yang dijangka dapat menggantikan lampu-lampu jalanan di Chengdu. Menurut Wu, bulan tiruan ini dijangka akan menghasilkan cahaya 8 kali ganda lebih terang daripada bulan sebenar dan cukup untuk menerangi keseluruhan bandar Chengdu.

Walaupun projek ini kedengaran seperti sebuah idea tidak masuk akal, penghasilan bulan tiruan ini dijangkakan akan menguntungkan kerajaan dalam jangka masa panjang. Cahaya yang dihasilkan ini dapat mengurangkan kebergantungan kepada sumber elektrik dan penggunaan tenaga.

Malah, dalam masa 5 tahun selepas dilancarkan kelak, projek ini dijangka dapat menjimatkan kira-kira 20 bilion Yuan (sekitar RM 12.1 bilion) dalam tempoh 5 tahun.

Menurut Wu lagi, bulan tiruan ini dijangka dapat menerangi sesuatu kawasan yang mempunyai kawasan yang mempunyai diameter 10 hingga 80 kilometer. Malah, pelbagai ujian dan percubaan untuk mengetahui kemampuan bulan tiruan ini juga sebenarnya telahpun dilakukan selama beberapa tahun sebelum pengumuman ini dibuat.

Pengumuman rancangan ini telah mendapat banyak respon daripada masyarakat antarabangsa. Antara kebimbangan yang timbul adalah bulan tiruan ini didakwa mungkin akan menggangu para astronomi untuk melakukan pemantauan dan cerapan.

Kang Weimin, Pengarah daripada Institute of Optics di Harbin Institute of Technology mengatakan bahawa cahaya yang dihasilkan daripada bulan tiruan ini tidaklah begitu terang, sebaliknya hanya akan menghasilkan keadaan malam yang lebih cerah dan dijamin tidak akan mengganggu ekosistem semulajadi.

Idea bulan tiruan seperti ini sebenarnya bukanlah sesuatu idea yang baru. Malah, perkara seumpamanya pernah dilancarkan suatu ketika dahulu oleh pihak Russia. Projek ini diberi nama Eksperimen Znamya.

Pada tahun 1993, pihak Russia pernah mencipta sebuah cermin gergasi yang berfungsi untuk memantulkan cahaya daripada matahari ke Bumi. Cermin ini kemudiannya dipasang pada kapal angkasa.

Buat masa ini projek ini bukanlah dianggap sebagai sesuatu yang berjaya. Walaupun ianya mampu memantulkan cahaya ke arah Russia, iainya tidaklah begitu terang. Sekiranya dilihat daripada bumi, cahaya yang dihasilkan hanyalah seolah-olah satu kerdipan bintang kecil.


5 Perkara Atau Sistem Yang Paling Ditakuti Menjadi Ancaman Penggodam

Dengan teknologi semakin rancah dalam mengambil alih kehidupan seharian kita, semakin banyak perkara yang terdedah kepada penggodaman.

Ia adalah satu masalah yang hanya akan semakin memburuk kerana banyak syarikat menawarkan perlindungan yang longgar atau mengabaikan keselamatan siber sama sekali.

Apa-apa sahaja yang mempunyai mikrocip berhadapan dengan risiko digodam. Malah, terdapat beberapa peranti atau item yang mana anda tak sangka terdedah kepada penggodam di sekitar anda.

Jantung anda adalah milik anda, melainkan ia adalah jantung buatan, maka ia boleh digodam.

Sebenarnya, apa-apa peranti perubatan di dalam badan anda yang bersambung ke Internet adalah terdedah kepada godaman penggodam. Ia bukan masalah spekulasi kerana ia sudah berlaku.

Pada Persidangan Keselamatan Teknikal Black Hat 2011, pakar keselamatan Jerome Radcliffe menggodam pam insulinnya sendiri untuk menunjukkan kelemahan peranti tersebut.

Dia jauh mengganggu isyarat tanpa wayar yang dihantar ke pamnya, menukar data yang ditangkap mengenai keadaannya dengan data palsu, dan menghantarnya kembali.

Jelas sekali Radcliffe tidak merosakkan perantinya untuk membahayakan kesihatannya, tetapi mengubah dos insulin dengan mudah dapat membuatkannya jatuuh dalam keadaan koma atau membunuhnya.

Radcliffe bukanlah satu-satunya orang yang melakukan penyelidikan seperti ini. Barnaby Jack, seorang penyelidik untuk McAfee, menemui cara untuk mengimbas dan berkompromi dengan mana-mana pam dalam jarak 90 meter menggunakan pautan tanpa wayar mereka.

Hal yang sama boleh dilakukan dengan defibrilator jantung. Apabila ianya mula-mula ditanam, peranti diuji menggunakan isyarat radio yang menghidupkan dan mematikan defibrilator.

Penyelidik mendapati bahawa ia juga mungkin boleh menangkap isyarat dan menyiarkan ia semula untuk menghidupkan dan mematikan defibrillator dari jauh.

Bimbang bahawa pam gas yang disambungkan ke Internet boleh terdedah kepada penggodaman, penyelidik keselamatan siber menubuhkan pam gas palsu untuk memancing penggodam.

Para penyelidik dengan pantas mendapati bahawa ketakutan ini adalah munasabah dan benar. Dalam tempoh enam bulan, terdapat 23 serangan yang berlainan.

Kajian menunjukkan bahawa terdapat pam minyak yang telah diubah suai oleh penggodam. Setakat ini, perubahan itu tidak membahayakan, tetapi ia mungkin boleh membahayakan.

Penyelidikan itu menemui dua serangan penafian perkhidmatan yang boleh mengganggu inventori dan menyebabkan kekurangan bekalan.

Empat lagi kes adalah pengubahsuaian pam dan 12 yang lain adalah perubahan pengenalan, yang boleh mengubah nama pam dan menyebabkan jenis bahan api yang salah mengalir ke tangki.

Dalam sesetengah keadaan, ini boleh merosakkan enjin kereta. Honeypots (peranti palsu) telah dipasangkan di seluruh dunia, membuktikan bahawa ia adalah masalah global.

Banyak tolok tangki automatik (ATG) yang memantau jumlah, suhu, dan kandungan air bagi tangki gas bawah tanah tidak mempunyai kata laluan.

Dengan maklumat ATG yang tersedia kepada sesiapa sahaja dalam talian, ia adalah satu tugas mudah untuk menyerang dan mengganggu perkhidmatan.

Para penyelidik mendapati bahawa Amerika Syarikat dan Jordan menderita serangan honeypot yang paling tinggi dan percaya bahawa Tentera Elektronik Syria atau Iranian Dark Coder mungkin dalang di sebalik perkara ini.

Pakar keselamatan siber kini memberi amaran bahawa rangkaian keselamatan lapangan terbang boleh ditutup sepenuhnya oleh penggodam.

Banyak mesin keselamatan, seperti pengimbas sinar-X dan pengesan letupan, mempunyai kata laluan yang dibina dalam perisian mereka.

Sesiapa yang menggunakan nama pengguna dan kata laluan boleh log masuk dan mendapat akses ke rangkaian lapangan terbang.

Penggodam juga boleh memanipulasi mesin X-ray untuk menyembunyikan senjata atau mencuri maklumat tentang cara memintas keselamatan.

Pengesan letupan juga boleh digodam. Selepas kelemahan itu ditemui, Jabatan Keselamatan Dalam Negeri Amerika Syarikat mengeluarkan amaran tentang kata laluan, tetapi para pakar memberi amaran bahawa sesetengah lapangan terbang mungkin telah diceroboh.

Pada tahun 2015, sebuah firma keselamatan mendakwa bahawa kumpulan Iran menggodam maklumat yang sepatutnya selamat dari beberapa lapangan terbang.

Firma itu memberi amaran bahawa sesiapa yang mempunyai salinan pelan kecemasan lapangan terbang boleh mencari cara untuk mengatasinya.

Mereka bimbang tentang potensi risiko keganasan dan bagaimana sesebuah kumpulan boleh menggunakan pengetahuan itu untuk merancang serangan. Kumpulan seperti ISIS telah menggodam laman web Lapangan Terbang Antarabangsa Hobart

Syarikat penerbangan Poland, LOT, terpaksa membatalkan atau menangguhkan penerbangan selepas komputer mereka yang mengeluarkan pelan penerbangan diserang dengan serangan penafian perkhidmatan.

Sekalipun keselamatan lapangan terbang memperbaiki kelemahannya, namun sebenarnya pesawat masih boleh digodam.

Untuk mencari pintu belakang (backdoor), seorang penyelidik membeli bahagian asal dari pembekal penerbangan untuk mensimulasikan pertukaran data antara jet penumpang dan pengawal trafik udara.

Dia menunjukkan bahawa tahap keselamatan adalah sangat lemah sehingga telefon pintar dilengkapi dengan aplikasi buatan sendiri pun sudah cukup untuk mendapatkan akses ke pelbagai sistem pesawat.

Pengganas tidak memerlukan bom untuk mengosongkan kapal terbang kerana mereka boleh mengawal kemudi kapal terbang dan mengarahkannya ke bangunan terdekat.

Ahli IT Chris Roberts mendakwa bahawa dia telah menembusi sistem hiburan pesawat jet penumpang dan memanipulasikan enjin semasa penerbangan.

Dia melakukannya dengan menghubungkan komputer ribanya ke Kotak Elektronik Tempat Duduk, yang biasanya terletak di bawah setiap kerusi penumpang.

Melalui itu, Chris mendakwa dia dapat memasuki perintah "CLB" untuk membuat enjin bertindak balas kepada arahan "mendaki".

Dengan pesawat yang lebih baru semakin bergantung kepada sistem bersepadu, masalah itu mungkin menjadi semakin teruk sehinggalah pengeluar pesawat terbang menangani masalah ini.

Sudah tentu anda beranggapan bahawa komputer yang baru sahaja dibeli sepatutnya selamat dari penggodam. Namun, sesetengah komputer Cina telah dijual dengan malware yang telah dipasang terlebih dahulu.

Malware telah dimasukkan ke dalam versi palsu OS Windows. Ia digunakan untuk mengintip pengguna dan menjalankan serangan penafian perkhidmatan.

Siasatan Microsoft terhadap rantaian bekalan mendapati bahawa sistem perintah-dan-kawalan komputer bagi komputer-komputer ini telah dijangkiti malware yang dikenali sebagai "Nitol."

Malware itu tersebar melalui pemacu yang boleh ditanggalkan, sehingga dianggarkan berjuta-juta komputer dijangkiti.

Apabila penyiasat membeli 20 komputer riba dan komputer meja dari "pusat membeli-belah" di seluruh China, masing-masing mempunyai salinan Windows tiruan.

Tiga daripadanya mempunyai malware yang tidak aktif dan komputer keempat mempunyai malware yang menjadi aktif sebaik sahaja PC disambungkan ke Internet.

Penyiasat percaya bahawa komputer ini dijangkiti beberapa ketika selepas meninggalkan kilang. Botnet Nitol dikawal melalui domain 3322.org, yang mengandungi lebih daripada 500 jenis malware.

Microsoft menghapuskan malware dan menguasai domain tersebut. Ia kini membenarkan lalu lintas yang sah dari subdomain laman ini.


Kisah Sultan Qaboos 'Kawtim' Dengan British Gulingkan Bapa Sendiri - Rampasan Kuasa Oman 1970

Bermula pada akhir abad ke-19, Oman secara beransur-ansur berada di bawah pengaruh Empayar British melalui satu siri perjanjian dan pengaturan diplomatik.

Akhirnya, Sultan menjadi kedudukan yang semakin bergantung kepada British dari segi sokongan dan nasihat.

Sumber pendapatan utama kerajaan, terutamanya perdagangan hamba dan urusan senjata, telah dihalang oleh British yang mengakibatkan konfrontasi antara Kerajaan Oman dan suku-suku di pedalaman negara berlaku.

Konfrontasi ini membawa kepada Oman mencari bantuan sokongan ketenteraan daripada pihak British, yang mana berikrar untuk mempertahankan Sultan Faisal bin Turki, yang menjadi boneka British, dari percubaan untuk menggulingkannya.

Pada tahun 1913, Taimur bin Faisal yang merupakan anak kepada Sultan Faisal mengambil tampuk pimpinan Oman dan mengembalikan kerajaan ke kedudukan kewangan yang lebih stabil dan menimbulkan pergolakan puak di negara ini.

Beliau memerintah sehingga menuruni takhta pada tahun 1932 di mana anak sulungnya Said bin Taimur pula mengambil alih sebagai Sultan.

Di bawah pemerintahan Sultan Said bin Taimur, Oman menjadi semakin terpencil dan anakronistik. Rusuhan dalaman berkembang seperti dalam kes Perang Jebel Akhdar dan Pemberontakan Dhofar.

Sultan Said semakin bergantung kepada British untuk mengekalkan kawalan di negaranya sendiri, yang menolak untuk memerintah secara moden, bahkan menolak untuk meninggalkan istananya selepas percubaan pembunuhan.

Pemberontakan Dhofar adalah pemberontakan komunis yang dilancarkan pada tahun 1963 dan telah mencengkeram negara sejak itu.

Angkatan Bersenjata Sultan (SAF) berada di bawah kendali komandan British, termasuk Kolonel Hugh Oldman, yang memerintahkan tentera Sultan di Muscat dan Brigadier John Graham yang merupakan komander keseluruhan SAF.

Menjelang tahun 1970, semua sumber utama pendapatan negara, hasil eksport petroleum, sama ada digunakan untu memerangi pemberontak atau terus masuk ke dalam "poket" Sultan.

Di bawah pemerintahan Sultan Said, tiada seorang pun yang dibenarkan keluar negara tanpa kebenaran daripada beliau. Perang suku kaum masih diterima sebagai satu cara hidup dan perhambaan masih berleluasa.

Rakyatnya dilarang daripada merokok, memakai kaca mata atau menggunakan ubat-ubatan dari Barat.

Kepimpinan yang teruk oleh Sultan Said di negara ini dan terlebih bergantung kepada sokongan ketenteraan British menyulitkan kerajaan British.

Dengan ini, British mula melihat penggulingan Sultan Said sebagai satu-satunya cara untuk mengalahkan pemberontakan komunis yang semakin berkembang dan memberi laluan kepada rampasan tahun 1970.

Pegawai-pegawai British kemudiannya menghubungi anak lelaki Sultan, Qaboos bin Said, yang ketika itu berada di bawah penahanan rumah oleh perintah ayahnya.

Mereka merakamkan mesej suara dalam pita kaset muzik dan memaklumkan kepadanya tentang rancangan untuk menjatuhkan bapanya.

Pada 23 Julai 1970, Qaboos bin Said al Said, anak lelaki Sultan berusia 29 tahun lulusan Akademi Ketenteraan Diraja Sandhurst, konon-kononnya memaklumkan kepada para komander British mengenai niatnya untuk menggulingkan bapanya.

Walau bagaimanapun, perancangan untuk rampasan kuasa itu telah dijalankan beberapa minggu sebelum itu dan unit-unit tentera yang diketuai oleh British telah bersedia untuk menggulingkan Sultan.

Brigadier John Graham bermesyuarat dengan komander-komander Arab terhebat dari Rejimen Gurun, unit tentera utama yang akan melaksanakan rampasan kuasa itu dan memaklumkan kepada mereka tentang surat yang dihantar kepada mereka oleh Qaboos yang "memerintahkan" pegawai-pegawai British untuk melaksanakan rampasan kuasa itu.

Mesyuarat itu memastikan kesetiaan dan kerjasama mereka. Ray Kane, komander syarikat British dalam Rejimen Gurun, diberi perintah untuk menangkap Sultan Said hidup-hidup jika boleh.

Pasukan tentera tiba di istana al-Husn di Salalah, Oman dan tidak berhadapan dengan sebarang tentangan.

Sheikh suku dari lima ratus pengawal yang dipertanggungjawabkan untuk mempertahankan bahagian luar istana telah diyakinkan oleh British untuk memerintahkan orang-orangnya untuk berundur sebelum rampasan kuasa dilancarkan.

Ray Kane membawa orang-orangnya ke istana dan mereka segera melucutkan senjata penjaga istana yang lain. Rampasan kuasa selebihnya dilakukan oleh tentera Arab untuk menutup penglibatan orang asing dalam operasi ini.

Semasa rampasan kuasa itu, Said bin Taimur menembak Sheikh Braik Al Ghafri, seorang perancang rampasan kuasa dan anak seorang gabenor Oman yang terkenal di bahagian perut sebelum secara tidak sengaja menembak kakinya sendiri.

Said bin Taimur berjaya meloloskan diri seketika dengan beberapa pengawal dan pengawal peribadi melalui satu siri laluan tersembunyi dan terowong tetapi telah ditangkap dengan begitu pantas oleh tentera.

Sultan yang cedera itu menyeru penasihatnya untuk menghantar mesej segera kepada Kolonel Hugh Oldman memberitahunya tentang peristiwa-peristiwa yang telah berlaku tetapi mesej itu tidak diendahkan.

Rampasan kuasa itu berakhir apabila Said bin Taimur menandatangani dokumen menuruni takhta, menyerahkan tampuk pimpinan negara kepada anaknya, Qaboos.

Said bin Taimur diterbangkan ke luar negara menaiki pesawat Tentera Udara Diraja Bristol Britannia ke Bahrain untuk rawatan perubatan dan kemudiannya ke London di mana beliau menghabiskan baki 2 tahun hidupnya di hotel mewah, The Dorchester.

Sultan Qaboos bin Said al Said yang menaiki takhta dengan segera menetapkan keutamaannya untuk memodenkan negara dan mengalahkan pemberontakan di dalam kesultanan yang baru dinamakan Sultan Oman.

Sebelum menaiki takhta, Oman tidak mempunyai sekolah menengah, hanya sebuah hospital dan hanya sepuluh kilometer jalan berturap.

Sultan Qaboos mengalihkan pendapatan minyak negara kepada inisiatif ekonomi, menjauhkan negara jauh dari perladangan dan perikanan serta membina infrastruktur moden.

Sekolah-sekolah dibina, negara itu mempunyai bekalan elektrik, banyak jalan dibina dan wartawan Barat menghentikan amalan pelabelan negara itu sebagai negara "zaman pertengahan".

Perhambaan diharamkan dan pada tahun 1975 pemberontakan di negara ini telah ditindas dalam satu usaha antarabangsa.

Selepas 10 tahun menaiki takhta iaitu pada tahun 1980, Oman mempunyai 28 hospital, 363 sekolah dan 12,000 kilometer jalan berturap.

Di samping itu, Majlis Al-Shura ditubuhkan yang mempunyai kuasa untuk mengkaji undang-undang dan memanggil menteri-menteri kerajaan untuk bertemu dengan mereka.

Rusuhan dalaman di Oman telah berjaya dihentikan kerana inisiatif oleh Sultan Qaboos untuk memasukkan semua kumpulan etnik dan suku ke dalam pentadbiran negara dan memberikan pengampunan bagi bekas pemberontak.

Said Bin Taimur meninggal dunia pada tahun 1972 di London dan Sultan Qaboos terus memerintah Oman

Penglibatan kerajaan British secara keseluruhan dalam rampasan kuasa itu telah dinafikan selama 40 tahun dengan kisah rasmi disebut sebagai rampasan kuasa yang dilakukan oleh askar Arab dengan komander British hanya mengambil bahagian dengan tujuan peribadi.

Hakitkatnya, rampasan kuasa itu telah dirancang oleh MI6, Pejabat Luar Negeri dan Kementerian Pertahanan serta diberikan lampu hijau oleh Perdana Menteri Britain ketika itu, Edward Heath. Rampasan kuasa ini dikenali sebagai perang rahsia British.

Malah, perancangan awal peristiwa itu menunjukkan bahawa Sultan Qaboos mungkin akan diletakkan di bawah perlindungan tentera British dan kemudian diterbangkan ke luar negara sekiranya rampasan kuasa gagal.


Misteri Perubatan : Beberapa Anak Gadis Bertukar Menjadi Lelaki Pada Usia 12 Tahun

Di sebuah perkampungan kecil yang dikenali sebagai Las Salinas di Republik Dominican, terdapat beberapa orang kanak-kanak dilahirkan dengan keadaan yang agak aneh. Apa yang anehnya ialah mereka ini dilahirkan sebagai seorang wanita tetapi berlaku perubahan semula jadi pada fizikal ketika mereka membesar.

Sewaktu meningkat dewasa, kemaluan mereka akan bertukar menjadi zakar. Kejadian aneh yang berlaku di kampung terpencil ini telah menarik perhatian seorang pakar endokrin iaitu Dr. Julianne Imperato-McGinley untuk pergi ke sana pada tahun 1970-an dan menyiasat apa sebenarnya yang berlaku. Walaupun aneh, "Guevedoces" ini sebenarnya diterima baik oleh penduduk tempatan.

Perkataan Guevedoces ini sebenarnya berasal daripada ungkapan bahasa Sepanyol "huevo / guevo a los doce" dan secara harfiahnya diterjemahkan kepada "bola / penis pada dua belas", merujuk kepada umur mereka bertukar menjadi lelaki.

Selama beberapa minggu pertama perkembangan janin, bayi dalam kandungan bukanlah lelaki ataupun perempuan. Selepas 8 minggu, barulah hormon jantina akan mula membentuk. Jika bayi itu membawa kromosom XY, gonad akan berubah menjadi testis dan testosteron dilepaskan ke dalam struktur yang dikenali sebagai tubercle. Testosteron kemudian ditransformkan ke dalam dihidro-testosteron yang seterusnya akan mengubah tubercle menjadi zakar.

Sekiranya bayi itu membawa kromosom XX pula, maka tiada dihidro-testosteron yang akan tercipta dan tubercle akan menjadi klitoris. Walau bagaimanapun, dalam kes Guecedoce ini, walaupun ketika janin mereka mempunyai kromosom Y dan mempunyai organ-organ dalaman lelaki, mereka akan kelihatan seperti wanita pada luaran ketika dilahirkan dan akan dibesarkan sebagai seorang gadis.

Dr. Julianne yang menyelidik Guevedoces ini mendapati bahawa sebab kanak-kanak ini dilahirkan wanita walaupun mempunyai kromosom XY adalah kerana mereka kekurangan enzim yang dikenali sebagai 5-alpha-reductase.

Penukaran testosteron kepada dihiro-testosteron seperti yang diterangkan di atas adalah dilakukan oleh enzim 5-alpha reductase di mana ia tidak terdapat pada kanak-kanak yang digelar Guevedoces ini. Mutasi genetik yang menyebabkan kekurangan enzim ini biasanya diwarisi melalui generasi di kalangan mereka sendiri.

Di Las Salinas ini, terdapat sebanyak 12 daripada 13 keluarga mempunyai sekurang-kurangnya satu atau lebih lelaki yang membawa mutasi tersebut. Namun, menjadi pembawa tidak semestinya mereka semua dijangkiti. Rata-ratanya, hanya 1 daripada 90 lelaki di kampung ini yang disahkan pembawa yang dijangkiti, selebih pula sama ada bukan pembawa atau tidak dijangkiti.

Ketika mencapai akil baligh, kanak-kanak ini akan mendapat lonjakan testosteron kali kedua di mana badan mereka akan bertindak balas dan mengubah anatomi luaran mereka menjadi seorang lelaki.

Berdasarkan jumlah bilangan kanak-kanak yang bergelar Guevedoces ini, transformasi mereka dilihat sebagai kejadian normal dan tidak membimbangkan di kalangan penduduk kampung. Mereka malah dirai ketika transformasi itu berlaku semasa akil baligh dan kanak-kanak Guevedoces ini diberikan peranan sebagai seorang lelaki di kampung itu. Dalam kebanyakan kes, kanak-kanak ini akan dibesarkan sebagai seorang wanita namun identitinya tetap seorang lelaki.

Masalah kekurangan enzim 5-alpha-reductase yang tinggi di Las Salinas ini disebabkan oleh "founder effect" atau "bottleneck effect". Ini disebabkan penduduk kampung ini saling berkaitan dan mempunyai pertalian persaudaraan. Secara geografinya mereka ini duduk di kawasan terpencil dan masalah ini diturunkan daripada individu yang membawa mutasi genetik.

Founder effect ini adalah kekurang variasi genetik di kalangan penduduk yang baru ditubuhkan, terasing, penempatan tertutup atau komuniti yang mengamalkan "inbreeding" (pembiakbakaan dalaman). Bottleneck effect pula ialah kekurangan variasi genetik disebabkan penurunan populasi akibat bencana alam atau genocide dan meninggalkan mereka yang terselamat sahaja untuk meneruskan generasi seterusnya.

Masalah kekurangan enzim 5-alpha-reductase yang ketara pada kalangan penduduk ini mungkin disebabkan oleh kedua-dua kemungkinan itu ditambahkan pula dengan keadaan mereka yang terasing dari dunia luar disebabkan keadaan geografi.

Pada tahun 1974, Dr. Julianne telah membuat satu pemerhatian di mana kanak-kanak Guevedoces ini mempunyai prostat yang lebih kecil, yang membawa kepada penghasilan finasteride, ubat yang direka untuk membesarkan benigna prostat dan masalah kebotakan corak di kalangan lelaki.

Pemerhatian itu kemudiannya telah diambil oleh Roy Vagelos, ketua penyelidikan di pusat farmaseutikal multinasional gergasi, Merck. Dia memulakan penyelidikan kepada pembangunan finasteride, ubat yang boleh meniru kekurangan 5-alpha-reductase yang dialami oleh kanak-kanak Guevedoces ini. Ubat ini akan diberikan kepada lelaki berumur yang mengalami masalah pembesaran benigna prostat.


Cyborg Pertama Dunia dan Diiktiraf Kerajaan Briitish - Kisah Neil Harbisson

Pada hari ini, kemajuan teknologi di sekeliling kita kadang-kala menjangkaui pemikiran manusia. Daripada penciptaan kenderaan tanpa pemandu hingga kepada roket dihantar ke planet lain, teknologi sememangnya bergerak dengan pantas. Kini, dunia sudahpun mempunyai cyborg pertama iaitu seorang lelaki bernama Neil Harbisson dan dia telah diiktiraf secara rasmi oleh Kerajaan British.

Neil Harbisson adalah seorang penggiat seni yang dilahirkan dengan keadaan buta warna sepenuhnya. Walaupun dia menganggap keadaannya itu sebagai satu aset, namun lelaki ini ingin mengenali dan penglihatan secara lebih mendalam.

Oleh hal yang demikian, dia telah menjalani satu pembedahan mengimplan sensor yang ditanam ke dalam otaknya untuk membolehkannya menterjemahkan gelombang dalam kepalanya. Pihak Kerajaan British telah menamakannya sebagai cyborg rasmi pertama di dunia.

Neil Harbisson dilahirkan dengan kondisi yang diberi nama achromatopsia. Keadaan itu menyebabkan dia mengalami buta warna yang melampau di mana dia hanya dapat melihat semua objek dalam warna kelabu.

Dia mula mengembangkan minatnya dalam bidang muzik dan seni pada usia yang masih muda. Ketika dia menuntut dalam bidang seni di Institut Alexander Satorras pada usia 16 tahun, dia diberi kelonggaran untuk menghasilkan seni tanpa menggunakan warna yang pelbagai.

Neil Harbisson tidak pernah melihat keadaannya sebagai kecacatan tetapi dia ingin memahami kepelbagaian sensasi warna dan cahaya. Ini yang membuatkannya untuk mecipta satu sensor yang boleh menangkap gelombang dan menukarkannya menjadi getaran. Harbisson kemudian mengalami getaran sebagai bunyi.

Selepas melakukan implantasi, dia terpaksa menghadapi beberapa masalah. Dia pernah ditolak untuk memperbaharui pasportnya, tetapi selepas beberapa minggu proses surat-menyurat dengan Pejabat Pasport UK, mereka akhirnya bersetuju untuk mempertimbangkan antena di atas kepalanya itu sebagai sebahagian daripada anggota badan Harbisson. Kini, Kerajaan British telah menerima Harbisson secara sah sebagai cyborg.

Harbisson mula membangunkan antenanya itu ketika berada di kolej pada tahun 2003 bersama Adam Montandon dan melakukan implan pada tahun 2004. Dia telah menyuruh lima orang rakannya yang setiap satunya berada di setiap benua untuk menghantar warna, imej, video atau bunyi terus ke kepala Harbisson. Teknologi ini begitu maju sehingga jika Harbisson menerima warna sambil tidur, warna dalam mimpinya juga akan turut berubah.

Harbisson adalah artis yang mereka bentuk organ deria itu. Diberi nama "Cyborg Art", dia mencipta deria dan organ, kemudian menggabungkannya untuk mencipta sesuatu yang tidak mungkin dilakukan pada organ-organ tubuh kita.

Pada awalnya, pembedahan implan yang ingin dilakukannya itu ditolak beberapa kali oleh jawatankuasa bioetika tetapi tetap dilakukan juga oleh seorang doktor yang tidak didedahkan namanya.

Antena yang dipasang itu kelihatan keluar dari tengkorak Harbisson. Sensor yang dikenali sebagai Antena Cyborg itu membolehkannya merasa dan mendengar warna dalam bentuk getaran yang terhasil dalam kepalanya.

Bukan sahaja warna biasa yang kita lihat tetapi juga warna yang tidak dapat dilihat mata manusia seperti warna ultraviolet. Peranti ini juga mempunyai keupayaan internet dan boleh menerima hantaran warna daripada sensor dan peranti lain.

Harbisson juga telah mengarahkan lima rakannya dari lima benua yang berbeza untuk menghantar kepadanya warna, imej, video atau bunyi ke otaknya secara langsung. Jika dia menerima warna yang dihantar ketika tidur, warna dalam mimpinya juga akan berubah.

Salah satu rancangan temu bual Al Jazeera iaitu The Stream telah menyiarkan demonstrasi awam pertama yang dilakukan Harbisson mengenai imej yang dihantar terus ke otaknya. Orang pertama yang menghubungi Harbisson di dalam otaknya ialah Ruby Wax.

Seni Harbisson terdiri daripada penciptaan organ deria luaran. Selain daripada Antena Cyborg, Harbisson juga mencipta Solar Crown dan Blurtooth Tooth.  The Solar Crown membolehkan anda mengetahui masa dan Harbisson mercadang untuk mencipta ilusi masa, seperti sebuah ilusi optik. Manakala Bluetooth pula adalah peranti untuk berkomunikasi antara dua gigi melalui Blurtooth.

The Solar Crown adalah satu titik haba kecil yang berputar di sekitar kepala Harbisson.  Ia mengambil masa 24 jam untuk menghabiskan satu putaran lengkap. Apabila titik panas itu berada di tengah dari Harbisson, ia menunjukkan waktu tengah hari di London. Harbisson  menggunakan teori relativiti masa Albert Einstiein untuk menghasilkan The Solar Crown dan mencipta ilusi masa.

Menurut Harbisson, ilusi masa adalah hampir sama dengan ilusi optik sebaik sahaja otak dapat menangkap tentang ilusi masa. Jika ini berfungsi, Harbisson mungkin akan dapat mengawal masa dan mengubah cara otaknya memahami umur dan perjalanan masa.

Bluetooth Tooth pula adalah penggetar mini yang diselitkan pada gigi dan mempunyai keupayaan Bluetooth. Ia terdiri daripada komunikasi antara dua gigi, masing-masing diterapkan dengan peranti itu. Apabila butang ditekan oleh satu gigi, ia akan menghantar getaran kepada yang lain. Satu peranti dipasang pada gigi Harbisson manakala satu lagi dipasang pada gigi rakannya iaitu Moon Ribas. Mereka kini boleh berhubung dalam Kod Morse melalui gigi mereka sahaja.

Harbisson menganggap antena yang dipasang itu sebagai sebahagian daripada tubuhnya. Dia juga mengatakan bahawa pemahamannya tentang dunia telah menjadi lebih mendalam setelah melakukan implan. Harbisson juga mendapati dirinya lebih memahami alam sekitar dan menganggap dirinya sebagai trans-species.

Harbisson berkata dalam satu temubual bersama National Geographic, semakin anda memperluaskan deria rasa anda, semakin anda sedar akan kewujudan anda. Dia juga merasakan bahawa antenanya itu bukanlah sesuatu alat pelik yang dilekatkan pada tubuhnya. Dia berpendapat bahawa banyak lagi organisma lain dalam alam semula jadi yang mempunyai antena dan ia adalah normal.